text:
ZAMBIA: IMPUNZI Z’ABANYARWANDA ZITUYE MURI ZAMBIA MWONGEYE KUBURIRWA
- Views 5599
Hari hashize igihe gito impunzi z’Abahutu b’Abanyarwanda ziba mu gihugu cya Zambia zibasiwe, zirasahurwa, zirasenyerwa, ziranakomeretswa. Ni ugushimira abashinzwe umutekano bo muri Zambia bahagurutse bwangu bagahosha iyi ntambara yari yatangiwe n’agaco k’amabandi kari karacengeye mu baturage ba Zambia koherejwe na za nkoramaraso za DMI, zikorera leta ya Kigali. Amakuru yakomeje kutugeraho ni uko umuhuzabikorwa w’ibi bikorwa bigayitse witwa BUHUNGU akaba yungirijwe n’umuteruzi w’ibibindi Makuza (umwana wa Makuza Anastase) uyu akaba yaratatiye igihango cya se Makuza Anastase umusaza muri bamwe bahiritse ingoma Kalinga.
Ntitwazinduwe no gusubira mu mateka yahise ahubwo twahagurukijwe no kuburira indi nshuro impunzi z’ingorwa z’Abahutu b’abanyarwanda ziba muri Zambia, tunazigira inama y’uko zigomba kwitwara muri ibi bihe Sekibi yarahiriye kuzabaconshomera dore ko nkuko amakuru duhabwa n’imboni zacu atubwira ko umugambi wa mbere inkotanyi zari zapanze wo kwivugana izo mpunzi wabapfubanye bikageza n’aho mubari bawupanze bamwe ngo barangije kwicwa nkuko amakuru ava ikambere twagejejweho n’abantu tutari buvuge kubera impamvu z’umutekano wabo. Nkuko ayo makuru akomeza atubwira ngo ubuyobozi bukuru bwa Zambia bumaze gutanga ihumure, ngo muri village Urugwiro byabaye nkibibatunguye kuko bari bazi ko impunzi zicika ku icumu zihita zurizwa indege zikajyanwa bunyago i Kigali, aho izindi nyinshi bari bateguye gahunda yo kuzitemagura zigahinduka imirambo, gusa imigambi y’abantu siyo y’Imana (l’homme propose, Dieu dispose).
Mbere y’uko iyi gahunda iba nkuko imboni zacu zibarizwa muri Zambia zitubwira, ngo hadutse abakobwa batazwi bari barigize ngo abakorerabushake ba HCR na CROIX ROUGE, ngo bacaga mu ma boutiques baka imfashanyo ngo babeshya ko bashinzwe kugemurira no gufunguza impunzi zifungiwe aho muri Zambia, gusa ngo icyaje kwibonekeza ni uko bari bafite gahunda yo kumenya neza ba nyiri ayo ma boutiques, kandi koko uyu mugambi ngo basa nabari bagiye kuwugeraho kandi mubucakura buhambaye, ngo umusaruro byatanze nubwo utashimishije abo mu Rugwiro (kwa Kagame), ngo ni uko nkuko imboni zacu zibitugezaho ngo impunzi nyinshi z’abahutu zituye ngo ahitwa ZINGALUME, GEORGE COMPUND, DESSAI, GARDEN HOUSE, MBASERA, KANYAMA, CHAWAMA, MUTENDERE ngo nahitwa BAUREN, bibasiwe cyane ku buryo abenshi ngo kubyutsa umutwe bitari kuborohera.
Ngo iyi gahunda yari yateguwe neza kuko abacurabugome ngo mu nama yabereye kuri ambassade y’u Rwanda muri Zambia ngo isigaye izwi ku kabyiniriro k’IBAGIRO, ngo bari bapanze ko nibura impunzi nizisahurwa ibyazo ziza kugerageza kwirwanaho, noneho ba bicanyi bagatangira kwiroha mu benegihugu bagatangira gutemana bikagerekwa ku mpunzi, noneho umugambi wabo ukaba ugezweho, inkuru zigatangira zikandikwa muri rushyashya na igihe.com ko impunzi ziri gutsemba abenegihugu, murumva intera byari bigezeho, nta mpunzi nimwe yari kurokoka ariko Imana iba yabiteye imboni irahagoboka.
Dusubiye inyuma gato muri ya mabandi y’abakobwa yatumwe na Kigali, ngo umwe yari ihabara ry’umwe mubashinzwe umutekano muri ako gace ka zingalume, aha ngo abantu bahise babisanisha na bamwe mubatawe mu mvuto (muri yombi), mu bakekwaho ubwicanyi bwari bumaze iminsi bwimonogoza muri icyo gisagara, aha rero mukaba musabwa kugaragaza abantu nkaba bataramena amaraso. Nkuko rero twabibabwiye, ijisho rya rubanda ntirijya rigoheka, twongeye kubaburira tubabwira ko umwanzi akibihishemo ntaho yagiye. Mureke kurangazwa n’amatora ari hafi kuba aho kuko atabareba, ari ayabanegihugu. Nimukore ubucuruzi bwanyu mu bwenge ndahamya ko ibyababayeho vuba aha byabasigiye isomo rikomeye.
Amakuru atugeraho ni uko itsinda kabuhariwe mu kwica ryahagurutse i Kigali ku wa gatatu w’icyumweru gishize, bagakoresha indege ya boeing Rwanda airlines, mu rwego rwo kujijisha bagakomeza berekeza Afrika y’epfo aho guhita bururikira mu Lusaka, ahubwo bakazagaruka bakoresheje inzira y’ubutaka bakabona uko bacengera neza mu mpunzi nkuko umwe muri izo ntasi yabidutangarije, aha yadutangarije ko ikibuga mpuzamahanga kitiriwe Kenneth Kaunda batakihizera ngo bakaba batinya ko ijisho rya rubanda ryabareba igitsure, ngo kandi bakaba bari gukoresha ikibuga cy’indege cya NDOLA, mugace ka COPPERBELT, bakibeshya ko ijisho rya rubanda ritajya rigoheka n’umunsi n’umwe.
Ubutaha tuzabagezaho abo camera yacu yatahuye, ikibagenza n’aho baherereye. Tubasabye kandi kuryamira amajanja, kuko umwanzi yinjirira mu kaduruvayo ngo akaba yanezerwa no kumva ko amatora y’ahongaho atagenda neza ngo abone aho yinjirira abahohotere.
Imana ibane namwe.
Imboni yarubanda Peacemaker
6 Responses to ZAMBIA: IMPUNZI Z’ABANYARWANDA ZITUYE MURI ZAMBIA MWONGEYE KUBURIRWA
-
Thanks for the news it is amazing mukomeze mutuberemaso
-
Bene sebahinzi baramaranye!!
-
Nibatarebaneza bazabarangiza nukwitwanahoda
-
Big thumb up !!! Urakoze cyane kudutangariza aya makuru y`imbuzi !! Abo bicanyi bamenye ko turi maso kandi ngo umwanzi agucira akobo Imana igucira akanzu !!!! Bazakorwa n`ikimwaro !!!
-
Thanks for good news it is amazing dukomeje kubakuricyira imana ibahe umujyisha
-
-
Karabaye noneho. Ariko izi nkotanye rwose zirashaka iki?
UBUTUMWA BWA MBERE BUGENEWE ABANYARWANDA BABA HANZE Y’IGIHUGU.
UMUTWE: Amasezerano y’ubugererwa (2012)
Urwanda ni igihugu cyiza cyane giherereye muri Africa yo hagati. Nta na hamwe rukora ku nyanja. Rukikijwe n’ibihugu bine: mu burasirazuba ruhana imbibi n’igihugu cya Tanzania, mu majyepfo ruhana imbibi n’igihugu cy’uburundi, iburengerazuba ruhana imbibi n’igihugu cya Republika ya Demokrasia ya Congo kera yahoze yitwa Zaire naho mu majyaruguru rugahana imbibi n’igihugu cya Uganda. Urwanda rufite imisozi myiza ibereye amaso nka Karisimbi, Muhabura n’indi myinshi, ninayo mpamvu barwita igihugu cy’imisozi igihumbi. Urwanda rero ruli mu karere kalimo ibiyaga bigali. Urwanda rufite ibiyaga, imigezi ndetse bamwe bemezako isoko ya Nili ili mu Rwanda. Nili ni rwo ruzi rwa mbere rurerure kw’isi. Urwanda rutaatse amashyamba, ibiyaga n’ibindi byinshi nkaba natangaga ingero nke ku bibonwa n’amaso y’umubiri. Imana nayo rero yarebye urwanda, ibona ko ari rwiza, izana abanyarwanda ibashyiramo ngo baruturemo. Abanyarwanda bamaze kugera mu Rwanda, barirebye basanga baratandukanye noneho biyita amazina atandukanye. Bamwe biyita abatwa, abandi biyita abahutu n’abandi abatutsi. Ntabwo byagarukiye aho, bamwe batangiye kwibona ko aribo beza, intwari, bazi ubwenge ndetse bakanemezako ba sekuruza babo bakomotse mu ijuru. Ni ukuvuga ngo baramanutse bava mw’ijuru bagwa mu isi. Ntibahagaririye aho ahubwo babonyeko ari nabo bakwiriye gutegeka bonyine igihugu cyose cy’urwanda. Si ibyo gusa ahubwo bumviseko bagomba gukorerwa imirimo yose, bagategeka, bakica bagakiza. Abandi nabo birebye koko basanga atari beza nka bamwe twavuze haruguru, bemera nta mususu ko abo bambere aribo ntwari, bazi ubwenge ndetse ko na ba sekuruza babo bakomotse mu ijuru. Ni ukuvuga ko iyo babaga bari mu biganiro wasangaga bavuga bati:
T: Ni twe beza.
H: Nibyo koko ni mwe beza.
T: Tuzi ubwenge.
H: Nibyo koko muzi ubwenge.
T: Turi intwari.
H: Nibyo koko muri intwari.
T: Turi ibimanuka.
H: Nibyo koko muri ibimanuka.
T: Tugomba gutegeka.
H: Nibyo koko mukwiriye gutegeka.
T: Mugomba kudukorera.
H: Nibyo koko tuzabakorera igihe cyose namwe muzahora ku ngoma igihe cyose. Amina!
Abataremeraga ku bushake bwabo, bemeye ku ngufu, kugeza aho bikwiriye mu Rwanda hose. Byarubahirijwe, biramenyerwa ku buryo abo ba kabiri nise H, nta mwanya bigeze babona wo kwireba ngo babone ko nabo ari beza, ngo baboneko ari intwari, ngo baboneko bazi ubwenge kandi bashobora no gutegeka. Bemeranyijwe n’abambere bakorana amasezerano ndetse bayashyiraho umukono. Ni ukuvuga ngo hari amasezerano bagiranye, il ya un contrat signe entre H et T, kuna mkataba, there is an agreement! Oh, Jesus Christ, my God my Lord!
Ayo masezerano abanyarwanda bakomeje kuyahererekanya uko ibihe byagiye bisimburana kandi mpaka na n’ubu niko bimeze. Ubu butumwa rero bugenewe abanyarwanda bakomoka kuri urwo ruhande rw’abemeye byose kandi bikaba bikomeje kubagiraho ingaruka. Abo rero si abandi ni abahutu cyane cyane ababa hanze y’igihugu. Ubu butumwa bukaba bugamije kudufasha kurebera hamwe ukuntu twahanagura ayo masezerano, ariyo nise ku mutwe “amasezerano y’ubugererwa”.
Ubwa mbere rero ni ukumenyako ibibazo by’amoko Imana nta ruhare yabigizemo. Icyo yakoze gusa ni uko imaze gutaka urwanda yazanyemo abanyarwanda. Abanyarwanda nibo ubwabo biyise amazina hanyuma bakitandukanya. Imana yo abanyarwanda ibabona kimwe, iby’amoko ntacyo biyibwiye. Iyo iturebye twese ibona tureshya kandi ntaho dukandukaniye. Intambara zose zabaye mu Rwanda, ubwicanyi, amakimbirane, gusuzugurana n’ibindi byose, byakomotse kuri ayo masezerano. Ayo masezerano rero ntabwo yanditse ku mpapuro, ahubwo yanditse ku buryo bw’umwuka. Inzira yo kuyahanagura iri mu buryo bw’umwuka. Kandi igihe cyose azaba akiriho, ibiyakubiyemo bizakomeza kugira agaciro. Abanyarwanda bazakomeza kurakarirana, kurwana, kwicana, kwirukanana, gushyikirana ariko nta na kimwe bazageraho. Bazajya barakarirana, barwane, bicane, birukanane, bashyikirane, nibarangiza basubire inyuma bagwe muri ya masezerano. Ntiyanditse ku mpapuro, yanditse mu buryo bw’umwuka. Bamwe bibonye ko aribo beza, bazi ubwenge, ari intwari, bagomba gutegeka urwanda bakica cyangwa se bagakiza uwo bashatse, abandi nabo babyemera uko biri barasinya.
Amateka rero yemeza ko abatwa aribo babanje kugera mu Rwanda, hakurikiraho abahutu hanyuma haheruka abatutsi. Twemeranywe ko ayo mazina bayiyise bageze mu Rwanda. Bose baje ari abantu gusa. Reka duhindure iyo nteruro twavuze haruguru ahari abatwa, abahutu n’abatutsi tuhandike abantu. Ahari handitse urwanda tuhashyire ubutaka. Ubwo twasoma ngo: Amateka rero avugako abantu aribo babanje gukandagira ku butaka, hakurikiraho abantu hanyuma haheruka abantu! Abo bantu rero bamaze kugera kuri ubwo butaka, aho hantu buri bahita urwanda hanyuma nabo biyita abanyarwanda. Ntibahagarariye aho barakomeje barireba babona badasa ku mibiri nibwo bishyiriyeho amoko bisinyira amasezerano y’ubugererwa biragenda bifata imyaka irenga maganane.
Nk’uko mubizi rero uko imyaka igenda ishira ninako ibihe bigenda bisimburana, ninako abantu bagenda basaza bakavaho hakaza abandi, ninako ibitekerezo bigenda bihindagurika. Byaje kugera igihe rero bamwe muri babandi bemeye byose batangira kubona ko ibintu barimo atari byo. Amasezerano yaje kubabera umutwaro ndetse no kuwikorera ntibyaba bigishobotse. Bashatse ariko aho batura uwo mutwaro barahabura. Ntibazi kandi n’uwo mutwaro uwawubakoreye. Byakomeje gushyuha, sinshaka ariko kwinjira mu mateka, bigeze ahagana 1959, abahungu b’impirimbanyi barongojwe imbere n’umugabo witwa Kayibanda, bahitamo kwibohoza no kwigaragambya bakajugunya wa mutwaro. Baririmba: “Twasezereyeee ee ingoma ya cyami……ingoma ya gihake na gikoronize…” (aho ngaho usome usa n’uririmba). N’uko umwami wariho muri icyo gihe, Kigeli wa 5 Ngahindurwa aromoka n’ingoma ye bigira mu mahanga. Simvuzeko aba bagabo b’impirimbanyi ntacyo bakoze, ariko hari aho batageze: wongeyeho ko basezereye ingoma ya gihake n’ibijyanye nayo, ariko ntabwo bashoboye kubona ya masezerano ba sekuruza basinye ko bemeye iteka ryose. Ndakwibutsako ayo masezerano atanditse ku mpapuro nta n’aho uzayasanga ndetse n’ababizi ni bacye cyane. Ni nayo mpamvu umunyarwanda yavuze ati : “abanyarwanda bicwa no kutabimenya”. Kutabimenya rero ni ukutagira ubwenge. Si umunyarwanda gusa wabivuze, ahubwo n’Imana yarabivuze. Amagambo rero Imana yavuze, amenshi muriyo tuyasanga mu bitabo byera nka Bibliya n’ibindi. Iyo usomye muri Biblia yera nyine, mu isezerano rya kera, mu gitabo cy’umuhanuzi Hoseya, igice cya kane n’umurongo wa 6 (Hosea 4: 6) Biblia yera igira iti: “Ubwoko bwanyje burimbuwe buzize kutagira ubwenge:…”. Kutagira ubwenge ni ukutabimenya, ni ukudashobora kwinjira mu buryo bw’umwuka ngo ubone ibitabonwa n’amaso y’umubiri. Kayibanda rero na equipe ye ntibashoboye kwinjira mu buryo bw’umwuka ngo babone ya masezerano, hanyuma bayahanagure. Ku ruhande rero rw’abari ku ngoma, bigiyeyo buhoro ariko bakomeza kwitegura ukuntu bazagaruka gukomeza amasezerano bagiranye n’abagaragu babo. Abari mu Rwanda rero cyabaye igitangaza kwicara ku ntebe y’ubutegetsi, hanyuma bakomeza kuririmba ubwigenge. Ababikurikiraniye hafi, bavugako umutekano waje guhungabana mu gihugu hanyuma hakubitiraho n’ironda karere, wakongeraho n’igitutu cy’impunzi zari hanze, abari imbere babona nibadahindura equipe iri mu kibuga aho bukera barafatwa mpiri. Kayibanda ashyirwa hasi, Habyarimana ashyirwa hejuru, ingoma zihindura imirishyo, ubwo hari mu mwaka wa 1973. Urwishe ya nka ariko ntirwayivuyemo. Ironda karere ryahinduye akarere. Ahari hicaye abanyenduga hicara abakiga, abambere bita aba kabiri ibisambo, aba kabiri bita aba mbere imbwa. Muri ako kajagari ubwo bya bimanuka byariteguye. Ntibyatinze mu mwaka wa 1990 imirwano irubura, ibintu birakomera, impande zombi ziyemeza kujya mu mishyikirano. Imishyikirano irakomeza ariko n’intambara irakomeza. Bati reka dushyireho amashyaka menshi ariko nayo ntiyaba igisubizo. Amasezerano ya Arusha arasinywa ariko n’intambara irakomeza. Ibimanuka bikomeza kwisuganya kugeza ubwo bigeze mu marembo ya Kigali naho abandi bararamye bareba ibizava mu masezerano ya Arusha. Habyarimana rero ntako atagize, abonye byanze arivuga, ati: “ndi ikinani cyananiye abagome n’abagambanyi”, ariko nabyo ntacyo byatanze. Ibimanuka byakomeje gusaatira, Habyarimana ati jye ndabona ibyari amasezerano ya Arusha byabaye ibipapuro ahubwo ngiye kwambika interahamwe zanjye tumanuke. Sinibuka niba yarazambitse icyo nibuka ni uko yagiye mu nama i Dar es Salaam muri Tanzania, yavayo indege yari imutwaye ikaraswa n’ibimanuka igeze hafi y’i Kanombe ibyari inama bigahinduka imirwano -aho nanditse ijambo ‘ibimanuka’, ushatse wahashyira: inyenzi, inkotanyi cyangwa se inyangarwanda-.
Nsubiye inyuma gato mbere yuko imirwano yubura, hari ahantu nagiye muri mitingi y’ishyaka ntavuze, umunyapolitiki umwe aravuga ati: “ intambara niyongera kubura tuzayirwana kubundi buryo”. Indege ya Habyarimana imaze kuraswa, intambara yarubuye, kandi nkuko mwabibonye twayirwanye ku bundi buryo, ariko nabyo mwabonyeko ntacyo byatanze.
Reka ahubwo nsubire mu magambo ya Habyarimana ubwo yavugaga ati: “nzambika interahamwe zanjye tumanuke”. Urebye uko urwanda rumeze, kumanuka usanga ari ukuva mu majyaruguru werekera amajyepfo. Ibukako ibimanuka nabyo byateye biva muri Uganda: igihugu kiri mu majyaruguru y’urwanda. Byateye bimanuka. Habyarimana yari hejuru mu ndege, ibimanuka biyirashe iramanuka igwa hasi. Guverinoma y’abatabazi n’ingabo zayo n’abantu bose igihe twavaga mu mujyi wa Kigali, abenshi twahunze twerekera amajyepfo y’urwanda: twaramanutse. Hano ndashaka kukwerekako amagambo tuvuga ashobora kutuzanira ibisa n’uko twayavuze.
Ikibazo rero hano si Kayibanda na equipe ye, cyangwa se Habyarimana na equipe ye. Ndabizi abenshi bitanye bamwana, basubiranamo babonye bikomeye. Bamwe bati ni ukubera ibyitso, abandi bati n’ubundi bariya nta politiki bazi n’ab’inda nini gusa. Nagira ngo nkubwireko nawe urimo gusoma ubu butumwa muri kano kanya ibyabaye kuri bariya bagabo nawe iyo uza kuba uri mu mwanya wabo byari kukubaho. Ndetse byari kuba bibi kuruta uko byagenze. Bose bakoze uko bashoboye. Gusa ntibamenye ipfundo aho riri. Ntibashoboye kwinjira mu buryo bw’umwuka ngo bahanagure amasezerano ba sogokuruza bemeye kubahiriza iteka ryose. Ayo masezerano rero kuko yakorewe ku butaka bwo mu Rwanda ni ukuvugako ubutaka bwayumvise. Ubutaka buzi neza kumva umuntu ubukandagiyeho uwo ari we wese. Cyane cyane iyo ari umwami cyangwa se umutegetsi wo hejuru. Ngira ngo mwumvise ko hari ubwo umwami yimaga inzara zigatera ibintu bigacika. Si uko rero yabaga atazi gutegeka, ahubwo ubutaka bwabaga bwamwanze tout simplement. Bityo rero amapfa yariyongeraga, ibintu bigacika kugeza ubwo uwo mwami yemereye gutanga. Nkuko byahozeho mbere na mbere na nubu niko biri. Ubutaka bw’urwanda buzi neza ko abahutu bemeye gutegekwa no guhakwa iteka ryose igihe bazaba bari ku butaka bw’urwanda. Niyo mpamvu uzasanga umutegetsi w’umuhutu iyo yimye (sinzi niba ari ukwimywa cyangwa kwimana!) ku butaka bw’urwanda, n’umutekano mucye uhita utangira, irondakarere, imyiryane mu banyarwanda n’ibindi. Si umuhutu w’umutegetsi gusa ahubwo n’abahutu muri rusange. Iyo bahagaze ku butaka bw’urwanda badahagaze mu myanya yabo y’ubugaragu, nta mahoro bashobora kugira. Bitwa abicanyi cyangwa se abajenosideri. Abatishwe barafatwa bagafungwa muri gereza cyangwa bagafungishwa ijisho. Abadafungishijwe ijisho bafunzwe n’ayo masezerano ba sogokuruza basinye. Abahisemo guhunga no kuguma hanze bashobora kubaho mu mutekano niba badakurikiranwe. Ariko wibuke ko nabo aya masezerano abareba. Bashobora kwirema imitwe ngo baharanire gusubira mu Rwanda, ariko bakandagiye ku butaka bw’urwanda bahita bakandagira muri ya masezerano. Niyo bakwinjira bakoresheje intwaro, ni hahandi bakandagiye ku butaka bw’urwanda bahita bakandagira muri ya masezerano. Amaze kubera abahutu umutwaro kandi ntibazi aho bazawutura, ntibazi n’igihe bazawuturira. Ariko rero Imana ishimwe igisubizo kirahari. Mu butumwa bwiza uko bwanditswe na Matayo, igice cya 11 umurongo wa 28 (Math11:28) Yesu aragira ati: “Mwese abarushye n’abaremerewe, nimuze munsange, ndabaruhura “. Ushobora ahari kuba utumvisemo ijambo imitwaro. Reka ayo magambo tuyasome muri Biblia y’ igiswahili. Igiswahili kigezweho bita “Kiswahili cha kisasa”. Tusome msitari ule ule (Mat11:28): “Njoni kwangu nyinyi nyote msumbukao na kulemewa na mizigo, nami nitawapumzisha”. Iri jambo ‘mizigo’ livuga imitwaro mu kinyarwanda. Abanyarwanda benshi rero bibeshyako ibibazo byabo bizakemurwa na Demokrasi, ariko abo ndakeka ko bamaze kubona ko bibeshya. Abandi bemezako bizarangizwa n’imishyikirano: iyi mishyikirano ariko ntibasobanura neza abazashyikirana abo ari bo: ni abari mu Rwanda n’abari hanze? Ni abahutu n’abatutsi bashyamiranye? Ni abanyarwanda bose bazicara muri Rukokoma? Ntabwo byoroshye kubisobanura. Nuvugako hazashyikirana abari mu Rwanda n’abari hanze, uzabanze wibukeko haba mu Rwanda cyangwa hanze yarwo hose hari abanyarwanda b’amoko yose kandi siko ibibazo by’urwanda babyumva kimwe. Ahari uzemeza Rukokoma! Iyo Rukokoma se yo izabera mu kihe gihugu? Izayoborwa na nde se? Abanyarwanda bose se barayemera cyangwa bayivugaho rumwe? Ubu abanyarwanda imitwe yarashyushye birirwa bibaza uburyo ibyo barimo bazabivamo kandi ushoboye wese kuzana igisubizo asanga yibeshye. Bamwe bati turi benshi ntidushobora kwemera gutegekwa na rubanda nyamuke! Ariko wibukeko atari aho ikibazo kiri kuko abo wita bake bategetse imyaka irenga maganane kandi na nubu nibo bari ku butegetsi. Kandi amateka anyuranye yemezako abahutu bari benshi kurusha abatutsi kuva urwanda rwitwa urwanda kugeza nanubu kandi ninako bizahora bimeze ku butaka bw’urwanda. Wibukeko abo bose ari Imana yabahazanye kandi ikabazana imibare yabo imeze ityo. Nta na rimwe rero bamwe bazica abandi ngo babamareho burundu kandi nta nubwo ariwo muti w’ikibazo abanyarwanda bafite. Abanyarwanda bafite ikibazo cy’ariya masezerano ba sogokuruza bagiranye hanyuma akaba yarahagaze kubahirizwa mu myaka ya 1959. Abahutu basezereye ubwami ariko aho bwari buri ntacyo babusimbuje. Abahutu barivumbuye ariko bamaze kwivumbura ntibamenye aho bagana. Bagerageje gutwika, gukubita, kwica no kwirukana ariko ntabwo byabaye igisubizo cy’ibibazo. Bagerageje kurinda, kurwana, gushyikirana, gutsemba, guhunga, guhunguka ariko byose ntacyo byatanze. Bagerageje no gutera, guhakana ariko nabyo biba iby’ubusa. Nta na kimwe gishoboka rero, kereka gusubira muri ya masezerano ba sogokuruza bagiranye n’abatutsi bakemera kubakorera mu buhake ingoma ibihumbi. Ibyo rero ntibisaba imishyikirano hagati y’abahutu n’abatutsi kuko abatutsi batemera ko ari ikibazo: urugero ni tariki ya 1 avril 1954, umwami Mutara wa 3 Rudahigwa yatangaje ko ubuhake buvuyeho. Abatutsi b’abanyiginya barabinenze ndetse bamwe muribo batangira kuva mu Rwanda. Bigeze tariki ya 24 mars 1957, abahutu bakoze icyo bise “le manifeste des bahutu”. Muri yo berekanagako babona hakiri ibibazo bikomeye nko guhezwa mu butegetsi, mu mashuri, amakoro n’ibindi. Tariki 30 mars 1958, umwami ashyiraho commission yo kwiga icyo kibazo cy’abahutu. Mbere y’uko iyo commission itangaza ibyo yagezeho, ibyegera by’umwami bisohora itangazo rigira riti: “ntitwumva neza icyo abahutu basaba kandi bizwi neza ko icyaduhuje kuva kera kugeza ubu ari ubuhake”! Umwami nawe yahise yunga mu ryabo avuga mu mvugo ikarishye mu gifransa agira ati: ‘On nous a pose un probleme, après examen attentif nous declarons: il n’ya pas de probleme. Et que prennent garde ceux qui disent le contraire…’! Ntiwiyumviye se, aragira ati: ‘abahutu batugejejeho ikibazo (cyabo), tumaze rero gushishoza bihagije dutangaje ibikurikira: nta kibazo gihari, kandi bashyire ku gahanga kabo abavuga ibinyuranyije n’ibyo! Wumvise igisubizo abahutu bahawe? Nanubu kandi nicyo gisubizo gihari. Abatutsi ntibemera ko mu Rwanda hari ikibazo cy’amoko ninayo mpamvu bayahanaguye mu ndangamuntu. Sinzi niba wumvise neza. Igisubizo cy’ubutegetsi bw’abatutsi ku kibazo cy’abahutu n’abatutsi ni: ‘nta kibazo gihari’. Ni ukuvaga ngo icyo abahutu bita ikibazo, abatutsi ntibakibona nk’ikibazo. Reka tubivuge mu gihe cyashize: icyo abahutu bitaga ikibazo, abatutsi ntibakibonaga nk’ikibazo. Nk’uko byahozeho mbere na mbere nanubu niko biri. Ubwo rero numbwirako igisubizo cy’ibibazo by’abanyarwanda kizaturuka mu mishyikirano hagati y’abahutu n’abatutsi, uzibukeko ubwo batemeranywa ku kibazo, n’igisubizo ntibashobora kukemeranywaho.
Ushobora kuba utemera ko ubutegetsi buriho mu Rwanda muri iki gihe ari ubw’abatutsi kubera ko wenda ubonamo rimwe na rimwe harimo n’abahutu. Ibuka ya masezerano ibyo avuga: ….nibyo koko tuzabakorera igihe cyose, namwe muzahora ku ngoma igihe cyose. Amina. Ni ukuvugako aho uzasanga hose abatutsi, uzahasanga n’abahutu bo kubakorera. Abatutsi baba bari ku butegetsi cyangwa bari hanze y’ubutegetsi uzasanga aho bari hari n’abahutu babakorera. Nta wutibukako guhera mu mwaka wa 1961, abatutsi barekuye ubutegetsi mu Rwanda bahungira hanze. Ariko n’aho hanze bajyanye n’abahutu bo kubakorera. Hari abahutu rero biyemeza gukomeza gukorera abatutsi, ubanza ariko bo babyita gukorana cyangwa koroherana. Ndebera nk’abo bagabo:
Faustin Twagiramungu, ex prem. Ministre 1995
Pierre Celestin Rwigema, ex prem. Minister 2000
Alexis Kanyarengwe , ex chairman FPR 1998
Pasteur Bizimungu, ex pres. Demission 2000
Seth Sendashonga, ex min int 1995, assassine par FPR a Nairobi 1998
Theoneste Lizinde, ex depute FPR et officier APR, assassine a Nairobi par APR 1996
Etc.
Ikibinyemeza ni uko abo bagabo ndetse n’abandi ntavuze, iyo bamaze guhabwa akazi bahabwa n’amabwiriza y’ukuntu bagomba gukora kandi byose bakabikora ku nyungu z’abatutsi. Nta ngero ndi buguhe ariko niba utibuka uzabaze amagambo Pasteur Bizimungu yavugiye i Kibeho ubwo yari ahageze igihe APR yari imaze gutwika inkambi y’abahutu bahahungiye. Cyangwa ushake umuntu akwibutse amagambo Faustin Twagiramungu yavugiye i Cyangugu ubwo yabwiraga interahamwe zari hakurya ye mumakambi yo muri Zaire. Iyo bibeshye rero bakarenga ku mabwiriza bahawe bahita bashyirwa hanze ndetse byaba ngombwa bagahunga cyangwa se bakicwa.
Abo bahutu rero biyemeza gukomeza gukorera abatutsi nibo batuma ahanini ikibazo cy’abahutu gitakaza ireme imbere y’abatutsi n’imbere y’amahanga. Nakubwiyeko abatutsi aho bari hose uhasanga n’abahutu babakorera. Igihe abatutsi bari mumashyamba barwanya ubutegetsi bwa Habyarimana, bari kumwe n’abahutu babakoreraga kandi urebye aho kuri iyo listi naguhaye wabasangamo. Abahutu ntibahagararira aho, ahubwo biyemeza gukorera abatutsi n’aho abatutsi batari! Igihe abatutsi bari mu mashyamba barwanya ubutegetsi bwa Habyarimana, hari abahutu bari mu Rwanda bakoreraga abatutsi kandi urebye aho kuri iyo listi naguhaye wabasangamo. Reba igitangaza cyabaye rero: ba bahutu bakoreraga abatutsi bari kumwe mu mashyamba, bahuriye Arusha n’abahutu bakoreraga abatutsi bari mu Rwanda noneho bakorana imishyikirano! Iyo mishyikirano mu by’ukuri yagombaga guhurirwamo n’abatutsi gusa ku ruhande rwa FPR, n’abahutu gusa ku ruhande rwa gouvernement y’i Kigali. Si uko byagenze rero ninayo mpamvu nta cyayavuyemo. Abayakoze sibo bagombaga kuyakora. Abayasinye sibo bayakoze. Abayakoze ndetse n’abayasinye nta numwe wayemeraga ninayo mpamvu Habyarimana yayise ibipapuro. Abahutu rero bakorera abatutsi bagira umurava cyane ku buryo ubu butumwa Imana yampaye ndi kwandikira abahutu baba hanze, abo bahutu navuze haruguru biteguye kubugeza ku butegetsi bw’abatutsi mu Rwanda. Ntabwo bizantangaza kuko abatutsi bari ku butegtsi mu Rwanda bafite abahutu babakorera bari hanze y’igihugu. Abo rero nibo ndi kuvuga ko nibahura n’ubu butumwa bazahita bajya kubwereka Kagame! Ushobora kwibaza niba abahutu nta ndwara barwaye! Ariko wibukeko hari amasezerano yasinywe na ba sogokuruza ko bazakorera abatutsi ingoma ibihumbi. Ntugirengo kandi abo bahutu ni ibicucu, cyangwa se ko batize, cyangwa batajijutse. Non, barize ndetse abenshi muri bo banarusha ubwenge ba shebuja. Ushobora no kwibaza impamvu abahutu aribo bahora bagwa mu mitego! Ndetse no muri kano kanya ndi kwandika ibi hari abahutu bari mumutego hari n’abari kuwugwamo! Ariko wibukeko atari umutego ahubwo ni ya masezerano: Ni byo koko muri beza, muzi ubwenge, muri intwari, muri ibimanuka, mugomba gutegeka kandi tuzabakorera ingoma ibihumbi. Babyemeye batyo. Kandi ntiwihutire kugira ngo umuti ni ukumaraho abo bahutu bakorera abatutsi. Ntiwamenya abo aribo, ntiwamenya aho bari, ntiwamenya n’aho baturuka. Si abakiga si n’abanyenduga. Ni abahutu gusa biyemeza gukomeza kubahiriza amasezerano ba sogokuruza bagiranye n’abatutsi.
Hari n’ikindi kintu nagira ngo nkwereke: Abatwa binjira mu Rwanda baje bonyine. Abahutu binjira mu Rwanda nabo baje bonyine. Abatutsi binjira mu Rwanda ntabwo baje bonyine, ahubwo bazanye n’abahutu babakoreraga aho baturutse. Iryo ni ibanga rizwi na bacye. Bageze mu Rwanda rero, ba bahutu bazanye n’abatutsi bahinduye ubwoko bitwa abatutsi. Abahutu bari mu Rwanda ariko bo bakomeje kwitwa abahutu noneho bayoboka abatutsi. Noneho niba utangiye kumva urasanga hari ubundi bwoko bwihishe mu moko atuye urwanda asanzwe azwi. Ku batwa, abahutu n’abatutsi, ongeraho n’abahutu b’abatutsi. Ni abahutu abatutsi bizaniye babakuye aho baturutse. Iyo bageze mu bahutu bitwa abahutu, bagera mu batutsi, bakitwa abatutsi. Si ayo moko gusa ariko atuye mu Rwanda. Hari n’abanyarwanda bakomotse ku bahutu barongoranye n’abatutsi. Abo bitwa abahutsi. Ku batwa, ongeraho abahutu, ongeraho abatutsi, ongeraho abahutu b’abatutsi hanyuma urangirize ku bahutsi. Kandi ntabwo uzaba urangije. Hari n’ubundi bwoko bw’abanyarwanda bwitwa abajenosideri bwemejwe n’umuryango wa loni. Teranya urebe icyo ubona noneho: Abatwa, abahutu, abatutsi, abahutu b’abatutsi, abahutsi ndetse n’abajenosideri. Ngayo amoko atuye urwanda ariko ntabwo ari ayo gusa. Ahubwo wibukeko mu Rwanda haba n’abanyamahanga. Reka twongere dusome tudahagaraye: abatwa, abahutu, abatutsi, abahutu b’abatutsi, abahutsi, abajenosideri ndetse n’abanyamahanga kandi ntabwo uzaba urangije kuko hari n’abatwatsi n’abametisi!
Umva uko abanyamateka basobanura iby’ubuhake. Ndabivuga mu gifransa: C’etait un systeme de relations sociopolitiques entre les individus ou, meme, entre des institutions. Il etait l’inspiration du contrat d’ubugererwa des rayaumes hutu dont il est different quant a son objet et a son but n’ibindi n’ibindi. Wumvise ako kajambo ‘contrat’ navuze hejuru aho? Ngako nyirabayazana. Ni ukuvuga ngo hagati y’umututsi n’umuhutu harimo ako kararo kiswe mu gifransa ‘contrat’ ni ukuvuga amasezerano. Ayo masezerano yatumaga igihuje abahutu n’abatutsi cyitwa ubuhake. Uhatse ariwe mututsi yitwaga shebuja. Uhatswe ariwe muhutu yitwaga umugaragu.
UMUTUTSI………amasezerano y’ubugererwa……….UMUHUTU
! ! !
SHEBUJA……….…………ubuhake………………………UMUGARAGU
Reka mbisobanure kuri ubu buryo: Andika ijambo umututsi. Hanyuma usimbuke umwanya munini noneho wandike ijambo umuhutu. Ushatse ayo magambo yashyire mu tuzu hanyuma hagati yayo wandike amasezerano y’ubugererwa. Reba neza rero, umututsi n’umuhutu, bamaze kwicara no kumvikana bakagirana amasezerano kandi bombi bakayemeranywaho, abo bagabo babiri bombi bahita bahindura amazina. Umututsi ahinduka shebuja naho umuhutu agahinduka umugaragu. Noneho andika ijambo shebuja munsi y’akazu kanditsemo ijambo umututsi; hanyuma wandike ijambo umugaragu munsi y’akazu kanditsemo umuhutu. Ayo magambo wanditse nyuma nayo yashyire mu tuzu. None se ubwo hagati y’akazu ka shebuja n’umugaragu uzandikamo iki? Ni ijambo ubuhake bien sur. Noneho shyira imyambi ihuza utwo tuzu uve ku mututsi ujye kuri shebuja, uve ku muhutu ujye ku mugaragu. Uzuza no hagati urebe rero. Niba washushanyije neza urasanga amasezerano y’ubugererwa ariyo yabyaye ubuhake. Ubanza utarabyumva neza. Ni ukuvuga ko igihe bariya bagabo babiri bicaraga bagasezerana, iyo uruhande rumwe rutabyemera, ayo masezerano ntiyari gusinywa, ntiyari no kubahirizwa kandi nta buhake bwari kuharangwa. Ibyo ndabikwemeza mpereye ku mateka yemezako mbere y’uko abatutsi bagera mu Rwanda hari ibihugu banyuzemo, bakagerageza ibyo guhaka bikabananira bakikomereza. Nibwo rero bageze mu Rwanda bakemererwa byose. Sibyo ariko nashatse ko dutindaho. Ahubwo twibereye mu Rwanda. Ubuhake rero n’ingaruka zabwo zose si abatutsi gusa babigizemo uruhare. Nkuko twabibonye aho hejuru abahutu nabo baremeye. Sinzi ariko ko wabyumvise nk’uko jye mbyumva. Nk’uko twabonye abahutu nibo bageze mu Rwanda mbere y’abatutsi, ni ukuvugako akarere k’urwanda abatutsi bakandagiragamo, bagiranaga amasezerano n’abahutu bahasanze ko ikibahuje ari ubuhake. Ayo masezerano kandi ahoraho nta herezo agira. C’etait un contrat a duree indeterminee kandi nta kintu bashyizemo cyemezako ashobora kuvugururwa. Nuko rero abatutsi bagera mu Rwanda binjiriye i Mubali bakora amasezerano, barakomeza bageze i Gasabo bakora amasezerano, barakomeza bageze i Nduga bakora amasezerano, barakomeza bageze i Bugara bakora amasezerano, bityo bityo bikwira igihugu cyose. Noneho subira haruguru kuri cya gishushanyo. Urasanga uko bagenda barushaho gukora amasezerano inshuro nyinshi ninako umututsi agenda arushaho kuzamuka mu ntera noneho umuhutu akarushaho kumanuka hanyuma ubuhake bukarushaho gukomera. Noneho ibyo ubikubye n’imyaka magana ane, usanga umututsi yageze hejuru cyanee, noneho umuhutu yageze hasi cyanee, noneho ubuhake nabwo bwarushijeho kuremera. Noneho reba neza rero: umututsi ari hejuru cyanee, umuhutu ari hasi cyanee kandi wibukeko ikibahuje ari ubuhake bwabyawe na ya masezerano. Ni ukuvugako niba ubuhake aribwo buhuje abo bagabo babiri, uwo hejuru nibwo ahagazeho naho uwo hasi arabwikoreye. Birumvikana ko ukuyeho bwa buhake uwo hejuru yagombye kumanuka no gusanga uwo hasi, hanyuma bagasigara ku rugero rumwe. Ikibazo kiraje rero: None se niko byagenze muri 59? Abatutsi baramanutse ubu bareshya n’abahutu? Niba igisubizo ari oya ni ukuvugako harimo akabazo muri revolution ya 59. Yavanyeho ubuhake, yibagirwa nyina. Ubuhake ni resultat y’amasezerano. Ukuyeho rero ubuhake gusa, amasezerano yakongera akabyara ikindi kintu nk’uko mwabibonye. Reka nkwereke ikindi kintu. Uribuka neza ko abahutu bagize hafi 90 ku ijana by’abanyarwanda bose? Noneho kwirakwiza ubuhake mu Rwanda hose. Urasanga umututsi umwe afite abagaragu bagera ku icumi. Aba bantu icumi ugiye ukabakoraho ubushakashatsi wasanga umutwaro bikoreye utabaremereye kimwe. Hari aborohewe, hari n’abaremerwe n’abo hagati. Hari abarakaye, hari n’abishimye. Bishyire ku myaka maganane. Urasanga hari abo ubuhake bwabaye ubuzima bwabo ku buryo ubukuyeho batabona aho bajya. Ndetse ubahitishjemo bahitamo gukomeza ubuhake kuko bwinjiye mu maraso yabo. Muri 59 rero, impirimbanyi zakuyeho ubuhake ariko ntizashobora guhanagura amasezerano yabubyaye kandi mu by’ukuri ayo masezerano niyo afite ingufu. Niyo atuma umututsi n’umuhutu bahindura amazina, umwe akitwa shebuja undi akitwa umugaragu. Uhereye ku mwami, ukamanuka ku batware n’abandi batutsi bakomeye nibo rero twise ba shebuja. Abo rero barangwaga no kuba ari abakungu cyane, bafite inka nyinshi n’ibikingi byo kuzororeramo. Nujya kureba rero urasanga ayo masezerano yarabaye nk’ihame rishyira abatutsi hejuru mu by’ubukungu,ubutegetsi n’ibindi. Noneho nawe kora umwitozo wo kureba niba iryo hame hari aho ryagiye uhereye nyuma ya 59. Reka dufatanye. Mu mvururu zabaye muri 59 abahutu bakigaragamya bakanga gukora ubuhake, si ukuvugako abatutsi baretse kwitwa ba shebuja. Gusa babuze ababakorera bituma bamwe muri bo bahungira mu mahanga. Ntabwo ariko bagiye kuryama ahubwo bagiye kwitegura ukuntu bagaruka gusubiza abakozi babo kukazi. Niyo mpamvu uzasanga Republika ya mbere yarahuye n’ibitero bikomeye by’inyenzi. Ntabwo ari inyenzi ahubwo abo ni ba shebuja bashakaga kugaruka mu myanya yabo. Niba ugirango ndakubeshya jyenda umubaze Kigeli uwo ariwe, azagusubizako ari umwami w’urwanda kandi ninako biri! (Iby’umwami ntubitindeho tuzabigarukaho ku buryo burambuye). Reka ahubwo dusimbukire muri republika ya kabili. Hejuru aho twavuzeko ya masezerano yabaye nk’ihame rishyira abatutsi hejuru mu by’ubukungu n’ubutegetsi. Noneho reba muri republika ya kabili ni bande bari bafite ubukungu bw’igihugu mu ntoki? Ndebera abo bagabo:
Valens Kajeguhakwa, ERP, CORWACO, actionnaire no 1 de BACAR, grand argentier du FPR
Bertin Makuza, PDG de RWANDAFOAM
Anselme Sakumi, 1 des plus importateurs rwandais
Sisi Evariste, proprietaire de SIEVA
Assinapol Rwigara, RWIGASS, fabrication de cigarettes
Antoine Sebera, Entreprise SEBERA
Charles Shamukiga, Entreprises Un toit a toit, COMETAR
Murenzi Jean, EMUJECO
Mutangana, VOLTA SUPER
Etc.
Igihe cyarageze bigaragarako amafranga menshi yari mu mabanki y’urwanda ari ay’abo bagabo. Ndetse byaje kugeraho uwari ushinzwe iperereza muri icyo gihe, Lizinde, yikanga ko abo bagabo bafite akamashini gakora amafranga! Reba noneho muri republika za FPR, ubutegetsi, amafranga, imbunda, ubutaka, amagorofa, amamodoka, abagore beza, n’ibindi, byose ni ibyabo. Ushatse wabaririmbira ka karirimbo kagira kati:
Urwanda n’ibirimo byose, ni iby’abatutsi!
Byose byose byose we, byose ni iby’abatutsi!
Mbere yo kundakarira ariko, reba hejuru kuri cya gishushanyo, urahasanga amasezerano y’ubugererwa akaba ariyo rero akomeje kubashyira aho bari natwe tukaguma uko tumeze kandi ufite amatwi niyumve ijwi ry’intumwa.
Abahutu kandi bashobora kwiyita amazina anyuranye: impirimbanyi, intarumikwa, interahamwe, blende, power, yewe n’ubwo bavuga ko ‘bari maso’, byose nta na kimwe byahindura kuri ayo masezerano. Abahutu bashobora gukoresha ubuhiri (nta mpongano), umuliro, inkota, imbunda, n’izindi ntwaro bibwirako ahari nibamaraho abatutsi bizababera igisubizo. Reba kuri cya gishushanyo. Urasanga hagati y’umuhutu n’umututsi hari amasezerano y’ubugererwa. Niba abatutsi bahagaze hejuru y’amasezerano, kandi amasezerano akaba ari hagati y’abahutu n’abatutsi, ni ukuvugako n’amaserano ari hejuru y’abahutu. Tuvugeko abatutsi bapfuye bagashira. Subira kuri cya gishushanyo, urasanga abahutu hasi, hejuru yabo uhasange amasezerano, hanyuma hejuru y’amasezerano uzahasanga umwanya urimo ubusa. Hello! Subira kuri cya gishushanyo, hanagura amasezerano y’ubugererwa. Ya magambo yose yo mu tuzu two hasi ahise abura agaciro. Umuhutu yazamutse mu ntera, umututsi nawe yakomeje kuba umututsi gusa. Noneho umuhutu najya kwireba, azasanga ari mwiza, asange azi ubwenge, azasanga ari intwari, asange nawe ashobora gutegeka. Noneho n’umututsi nakebuka umuhutu asange umuhutu yabaye mwiza, asange umuhutu yamenye ubwenge. Umututsi azahita yemera ko n’umuhutu ashobora kuba intwari kandi ko ashobora no gutegeka. Noneho nibirebera hamwe bose basange barasa, biburemo uwaba shebuja w’undi cyangwa se umugaragu we. Bazahitamo guhoberana bababarirane, noneho amahoro atahe i Rwanda. Haleluya!!
IBYO SE TUZABIGERAHO DUTE?
INZIRA YO GUHANAGURA AMASEZERANO Y’UBUGERERWA.
INZITIZI.
1. Abayasinye ntabahari – ba sogokuruza
2. Ayo masezerano aradukurikirana- ntagira iherezo
3. Ayo masezerano yanditswe mu buryo bw’umwuka- ntabonwa n’amaso y’umubiri
4. Ntabwo abanyarwanda benshi bazi ko ari cyokibazo- cyane cyane abahutu
5. Nta yindi nzira abahutu banyuramo barangiza ikibazo cyabo
6. Ni ikibazo ku bahutu gusa
IBIBAZO N’IBISUBIZO
1. Igitekerezo cyo gushyiraho ayo masezerano cyaturutse hehe?
Rep. Satani niwe nyirabayazana
2. Ayo masezerano akorwa abagabo babibonye ni bande?
Rep. a) ubutaka bw’urwanda
b) ijuru
3. Ninde uzadufasha kuyahanagura?
Rep. Umwami Yesu.
Amasezerano y’ubugererwa yagize ingaruka mbi nyinshi ku bahutu: inda nini, kutibaza – kudashishoza, umususu, inzika, urwango, ubugwari n’ibindi byinshi. Ibyo rero bituma umuhutu wese yikunda, akarya wenyine kandi afite ubwoba kandi ntiyiyumvemo umuntu ushobora gukora ibintu bikomeye cyane. Ahorana icyo nakwita mu gifransa ‘complex d’inferiorite’. Aho abonye umututsi ahita yikanga, akamubona nk’umwanzi naho yaba atamuzi. Umuhutu ahora ateze amatwi ngo yumve inkuru mbi z’ibyabaye ku batutsi n’inshuti zabo zose. Urukundo hagati y’abahutu n’abatutsi rwabaye rucye cyane ndetse hamwe na hamwe rwashizeho kabisa. Muri make rero ubuhake bwateye mu bahutu imbuto zera inda nini, kutibaza – kudashishoza, umususu – ubwoba, inzika, urwango, ubugwari, kwikunda n’ibindi bisa na byo. Bahutu bavandimwe, ibi bintu navuze haruguru ni umutego ukomeye cyane ku bahutu. Nk’uko twabibonye haruguru, uwadufasha kubivamo, si Pasteur Bizimungu, si Faustin Twagiramungu, si Victoire Ingabire, si abafransa, si ababiligi, si abadage cyangwa se n’abandi bose ukeka ko bakomeye, ahubwo ni Umwami Yesu gusa. Ubu abahutu bamwe, cyane cyane ababa hanze y’igihugu, batangiye kwibaza ko Imana yabakuyeho amaboko. Si uko bimeze ahubwo soma Yesaya igice cya 59, umurongo wa 1 n’uwa 2 aho Yesaya agira ati: Dore, ukuboko k’Uwiteka ntikwaheze ngo ananirwe gukiza; n’ugutwi kwe ntikwapfuye ngo ananirwe kumva. Ahubwo gukiranirwa kwanyu ni ko kwabatandukanije n’Imana yanyu, n’ibyaha byanyu ni byo biyitera kubima amaso, ikanga no kumva. Reka nsubire muri iyi nteruro ya nyuma hanyuma nyisome nanjye nishyizemo: Ahubwo gukiranirwa kwacu niko kwadutandukanije n’Imana yacu, n’ibyaha byacu nibyo biyitera kutwima amaso ikanga no kumva. Ibyaha byacu ni ibyo byose navuze bibyarwa n’imbuto twatewemo n’ubuhake bwabyawe n’amasezerano y’ubugererwa. Iyo urebye imyaka irenga maganane ubuhake butangiye, wasanga twe ubu turi nk’ubuvivi cyangwa se ubuvivure. Kora imibare y’ibyaha byose byatewe n’ubwo buhake kuva bwatangira, ongeraho n’ibyaha biterwa n’ingaruka z’ubwo buhake, noneho ubigereke hejuru y’amasezerano y’ubugererwa hanyuma ubishyire hejuru y’abahutu! Ntabwo ari urwenya ahubwo ni ukuri kwambaye ubusa: iyo ukoze ibyaha ntiwihane, Imana ibibara ku bana bawe; abana bawe batabyihana ikabishyira ku buzukuru; abuzukuru batabyiha ikabishyira ku buzukuruza bityo bityo…bikagera ku buvivi n’ubuvivure byabaye umutwaro. Ni ukuvugako uko abantu bagenda basimburana ninako bagenda bahererekanya ibyaha bya ba sekuruza babo. Iyo hagize rero muri urwo ruhererekane ugiriwe ubuntu akihana ahita acamo kabiri rwa ruhererekane. Noneho n’abamukomotseho bakomeza kwihana, buri wese akazajya yibarizwa ibye gusa. Niba utabyumva reka ngusomere muri Biblia yera, mu gitabo cyo Kuva igice cya 34 umurongo wa7: igumanira abantu imbabazi, ikageza ku buzukuruza babo n’ibihe igihumbi, ibabarira gukiranirwa n’ibicumuro n’ibyaha: ntitsindishiriza na hato abo gutsindwa; ihoora abana gukiranirwa kwa ba se, ikageza ku buzukuru n’abuzukuruza n’ubuvivi. Ubu butumwa bugenewe abahutu bari hanze y’urwanda. Impamvu yabajyanye hanze y’urwanda urayisanga muri ibyo twavuze. N’impamvu izabasubiza mu Rwanda urayisanga muri ibyo twavuze. Niba bitarakwinjiramo, reka nanone dusome muri Biblia yera, Yeremia igice cya 25 umurongo wa 5: nimuhindukire ubu, umuntu wese ave mu nzira ye mbi no mu bibi by’imirimo yanyu, mube mu gihugu Uwiteka yabahanye na ba sogokuruza uhereye kera ukageza iteka ryose . Twabonyeko Umwami Yesu ariwe wenyine ushobora kudufasha guhanagura amasezerano y’ubugererwa. Inzira yo kumubwira ngo adufashe nta yindi keretse amasengesho. Kandi ijambo ry’Imana ritwemezako Imana itumva amasengesho y’abanyabyaha. Zaburi ya 66 umurongo wa 18, Biblia yera iragira iti: Iyaba naribwiraga ibyo gukiranirwa mu mutima wanjye, Uwiteka ntaba anyumviye. Ibyo gukiranirwa Biblia ivuga hano ni ibyaha. Ibyo byaha kandi bikaba ari nabyo byatuvanye mu Rwanda. Nitwihana rero, ntabwo Imana izatubabarira ibyaha gusa. Ahubwo, izadufasha no guhanagura ariya masezerano y’ubugererwa, hanyuma idufashe gusubira mu Rwanda. Kandi tuzagenda tugiye kuba imitwe ndetse nta na kimwe kizaduhagarara imbere.
None se uri umuhutu?
Uba hanze y’urwanda?
SUBIRA MURI AYA MAGAMBO
Mwami Yesu, ndemera ko ndi umuhutu. Ndemera kandi ko ibibazo by’urusobe abanyarwanda barimo nanjye nabigizemo uruhare. Nakoze ibyaha byinshi ndetse bimwe bintera isoni zo guhagarara imbere yawe (noneho rondora ibyaha byose wibuka wakoze. Wibande ku birebana n’ibyo twanyuzemo: niba hari abantu wishe, cyangwa se ukaba hari ibintu by’abandi wasahuye naho yaba ari amafranga, ushobora kuba hari abagore cyangwa se abakobwa wasambanyije batabyiteguye, ushobora kuba hari amazu washenye cyangwa ukayatwika, ushobora kuba warariye inka z’abandi cyangwa se n’andi matungo, ushobora kuba hari abantu wahohoteye igihe wari uhagaze kuri bariyeri, birashoboka ko hari abantu birukankiye iwawe ubwo bari bakurikiranywe n’ababahigaga noneho ukanga kubahisha ahubwo ukabashumuriza ababahigaga bakabatsinda imbere yawe, ushobora kuba wari umunyamakuru noneho ukaba waragiye utangaza inkuru z’aho abantu bihishe noneho bagakurikiranwa bakicwa, ushobora kuba wari umutegetsi noneho ukaba warakoreshaga abaturage inama ukabigisha amayeri yo kwicana, ushobora kuba wari umusirikare noneho ugaha urubyiruko imyitozo n’intwaro barangiza bagakoresha za ntwaro kwica abantu, n’ibindi byose wakoze ubonako byagushyira mu rubanza). Ndakwinginze rero ngo umbabarire. Umpanagureho ibyaha byose nakoze n’ibyo ba sogokuruza bakoze. Ibyo nibuka n’ibyo ntibuka. Ibyo nemera n’ibyo ntemera. Waravuze mw’ijambo ryawe ko nubwo ibyaha byacu byaba bitukura nk’ibendera, uzabihindura umweru nk’urubura. Ndakwinginze rero ngo umpanagureho ibyaha byose hamwe n’ibyatewe n’amasezerano y’ubugererwa: umujinya, ubwoba, inzika n’ibindi bibi byose dufitiye abatutsi, unyoze mumaraso ya Yesu. Hanagura izina ryanjye mu bitabo by’abarimbuka, uryandike mu gitabo cy’abera. Ibyo byose mbisabye mw’izina rya Yesu Kristo Umwami wacu. Amina!
(Birarangiye ubwo uhise uba umwere!)
Umupaka kandi watubuzaga kumvwa n’Imana uvuyeho. Uhereye nonaha tubaye abana bayo. Dufite rero uburenganzira bwo kuyibwira ibibazo byacu.
DUSENGE
(Ahangaha usome usa n’ureba Imana imbere yawe noneho umere nk’uyinginga ariko wizeye, hanyuma nugera aho wumva bikubabaje, uhindure ijwi umere nk’umwana urira ariko arimo anavuga).
Mana yacu, izina ryawe rihimbazwe ku mbaraga zawe zitangaje. Ni wowe waremye byose, ibiboneka n’ibitaboneka. Urema isi n’ijuru. Ni wowe Mana waremye igihugu cy’urwanda ukarushyira mu karere ruherereyemo. Ni wowe waremye abanyarwanda nk’uko amoko yabo ari ukabashyira mu Rwanda ngo baruturemo. Tugushimiye kandi ko waturinganije akaba nta munyarwanda usumba undi imbere yawe. Ariko rero ntabwo ibyo Satani yabyishimiye. Ahubwo yaturoshye mu masezerano y’ubugererwa yatubyariye ubuhake, uburetwa, ibiboko, amashiku n’ibindi bisa bityo. Ibyo nabyo byatubibyemo inzika, inzangano z’urudaca hagati y’amoko wishyiriye mu Rwanda. Byabyaye amakimbirane, ubwicanyi n’intambara z’urusobe, (ibuka amaraso y’abanyarwanda yamenetse yose utitaye ku moko uhereye kera kugeza n’ubu, ibuka abanyarwanda bari mu magereza yuzuye hirya no hino mu Rwanda kandi wibukeko abenshi muri bo bafungiye ubusa, ibuka abanyarwanda bafungiye Arusha ndetse n’ahandi mwisi, ibuka abanyarwanda baheze hanze y’igihugu wibuke n’imibabaro bahura nayo, ibuka ukuntu aho abahutu bageze hose bakirwa nk’abicanyi noneho abatutsi bakakirwa nk’abagomba kugirirwa impuhwe, ibuka abazairois birirwa bapfira mu ntambara zireba abahutu n’abatutsi gusa, ibuka abahutu bose bari mu Rwanda bihoranira ubwoba n’umususu bikaba kandi kugeza ubu bose bafatwa nk’abagaragu cyangwa abagererwa, ibuka n’ibindi byose bibi bibabaje bibera muri kariya karere kandi bikaba bitoroshye kubibonera umuti). Turakwinginze rero, Mana yacu, ngo mu mitima yacu, twebwe abahutu, uhanaguremo inzika, umujinya hamwe n’ubwoba dufitiye abatutsi kubera ibyo badukoreye imyaka irenga maganane. Ku ruhande rw’abatutsi Mana, turakwinginze ngo ubahanaguremo agasuzuguro, umujinya, ishyari, guhoora, kugoreka imanza, guhohotera abatariho urubanza, ubwibone, ubujura, ubusambanyi, n’ibindi byose bibi byabaritsemo aho bari hose. Dushyiremo twese hamwe, abahutu n’abatutsi, imbuto y’urukundo uhereye uyu munsi, tureke kurebana ay’ingwe, tuzabone uko tubana mu gihugu cyacu twubahana (nitumara gusubirayo bien sur), kugeza igihe uzagarukira. Twebwe abahutu rero, duhakanye ku mugaragaro ubuhake, uburetwa, n’ibindi byose bisa n’ibyo. Dukoresheje amaraso ya Yesu Kristo, duhanaguye bidasubirwaho amasezerano y’ubugererwa ba sogokuruza bagiranye n’abatutsi. Dutegetse kandi ko Satani asubirana nonaha ibitekerezo byose byabyaye ariya masezerano mu izina rya Yesu (ushatse wahaguruka ugasoma ukarishye). Twirukanye ubwoba n’umususu byaritse mu mitima y’abahutu. Uhereye nonaha dutangarije Satani ko turi beza, tuzi ubwenge, turi intwari, kandi ko dushoboye no gutegeka. Turagushimiye Mwami wacu ko wumvise ibyo tugusabye byose kandi ukaba wamaze kubiduha mw’izina rya Yesu Kristo Umwami wacu. Amina.
UMWANZURO
Ubu butumwa rero bugenewe abahutu gusa baba hanze y’urwanda ubugejejweho na Kmc. Ntabwo ari ubutumwa nakuye mu bwenge bwanjye. Ahubwo nabifashijwemo n’Umwuka Wera. Nibukugeraho rero ntubwihererane, ahubwo ubugeze no kubandi, bityo bityo bugere kubo bugenewe bose aho bari hose.
Ubutaha nzakugezaho ibirebana na jenoside n’inzira yo gusohokamo. Niba kandi ufite icyo wabivugaho, kandi ukaba wifuza ko nkomeza kukugezaho uruhererekane rw’ibintu birindwi bikomereye abahutu n’ukuntu Imana yanyeretse twabivamo, nyandikira kuri email: intumwa.kmc@gmail.com.
ICYITONDERWA
1. Uhereye ku kuntu amateka y’urwanda asa cyane n’amateka y’uburundi urasanga uhita ubonako ibi bintu n’abahutu b’abarundi bibareba n’ubwo ingero natanze inyinshi ari izo mu Rwanda gusa. Nuko nyene nuburonka, ukaba uri umuhutu w’umurundi uba hanze y’uburundi, ntuce ugirango bwoyovye. Uce uburungikira nyene abandi bahutu b’abarundi n’abanyagwanda muzinanye baba hanze y’ivyo bihugu, hanyuma ingene tuzorushaho kwegera imbere uzoca ubonako urutsindo abahutu b’abanyagwanda bari kurondera ninarwo abahutu b’abarundi bari kurondera kandi ndakwemezako abahutu b’abarundi bataronse insinzi nyakuri, n’abahutu b’abanyagwanda bizobagora.
2. Ubu butumwa nibukugeraho uri umuhutu ukaba uba hanze y’urwanda n’uburundi, hanyuma ukaza kwisubiraho ukiyemeza gusubira aho waturutse, mu Rwanda se cyangwa mu Burundi, umaze gukandagira muri ivyo bihugu ubu butumwa kuri wowe buhita butakaza agaciro. Ariko niwongera gusubira hanze kubera impamvu zinyuranye nziza uzahita wongera kurebwa n’ubu butumwa.
3. Ubu butumwa nibukugeraho, ukaba uri umututsi cyangwa se umutwa, cyangwa se umuhutu w’abatutsi, cyangwa se umuhutsi, cyangwa se umutwatsi, cyangwa se umumetisi, cyangwa se umuhutu w’umunyarwanda uri mu Rwanda, cyangwa umuhutu w’umurundi uri i Burundi, umenye ko bwakuyobeyeho!
4. Ubu butumwa nibukugeraho, ukabona bukureba, noneho ugaterera agati mu ryinyo (ntugire icyo ubuvugaho cyangwa se ngo ubwoherereze abandi), ukabisuzugura ukigira ntibindeba, uzaba urimo ukerereza ibitego abahutu twitegura gutangira kwinjiza.
5. Ubu butumwa nibukugeraho, ugasoma noneho wakoresha ubwenge ntiwumve icyo intumwa yashatse kukugezaho, ongera usome, ukomeze usome inshuro nyinshi. Uko uzarushaho gusoma inshuro nyinshi uzabona ibintu byinshi cyane Imana ishaka kukubwira ndetse nusenga Imana ishobora kukwereka ibirushije ibyo wasomye.
6. Ubu butumwa nibukugeraho, noneho ukabona hari abandi bureba bashobora kuba hafi yawe, ushobora gukora printing noneho ukegera babandi mukabirebera hamwe ndetse ninabwo muzarushaho kubyumva vuba.
7. Ubu butumwa nibukugeraho, aho kugirango ukore ibyo intumwa yakubwiye noneho ugatangira kwibaza ibibazo bikurikira: uyu se kandi kmc utangiye kwiyita intumwa ni muntu ki, aba mu kihe gihugu, yize he, arashaka kugera kuki; cyangwa se ukumva amajwi akubwira ibintu bisa n’ibikurikira: uyu nawe arashaka ko bamuta muri yombi bakamujyana Arusha cyangwa i Kigali; noneho ukumva uri kunyibazaho ibibazo by’urudaca, umenye ko Satani yagutashyemo! Mwirukane mw’izina rya Yesu, hanyuma ubu butumwa ubwoherereze abandi bugenewe noneho nanjye umbwire icyo ubitekerezaho kuri intumwa.kmc@gmail.com hanyuma tusonge mbele.
Imana iguhe umugisha, kandi wizere tuzatsinda.
Kmc.


c: text/html

text:
Byanditswe na George Katureebe
Utandukanye n’abandi…. Ugomba kugira ubushobozi bugufasha kuba wowe wenyine.
Akenshi bakunze kumbaza ibibazo bitunguranye……ugasanga bambaza icyo nkora kugira ngo ntabyibuha cyane…..icyo nkora ngahorana itoto ………. Uko nsabana n’abandi kandi ntanywa inzoga…..
Nsigaye nzi neza uko incuti zanjye zimbona….. iyo nsabana na bagenzi banjye usanga bambwira ko bashima uko niberaho… hari umwe mu ncuti zanjye wambwiye ko kuva yamenya ndi umubyeyi wita ku bana be, avuga ko akunze kumbona njyana abana ku ishuri nkanabacyura………….hari undi wambwiye ko atangazwa n’ukwemera ngira, akanatangazwa n’ukuntu mbona umwanya wo gukorera umurimo w’Imana aho nsengera….
Ubushize navuganye n’abayobozi b’urubyiruko 150………. Nabavugishaga kubijyanye n’uko watangira ubucuruzi….., bansabye ko twakongera tugahura tukamarana igihe kirekire bambaza ibibazo nkanabasubiza…….. muri icyo cyumweru kandi hari incuti yanjye y’igihe kirekire wantunguye ashaka ko duhura. Kuko mwubaha cyane naramwemereye turahura, ni umugabo w’umuhanga pe! Twaganiriye ibijyanye n’ubucuruzi akora kandi yifuzaga ko twaganira akanya gahagije kugira ngo twungurane ibitekerezo uko yazamura ubucuruzi bwe bukajya ku rundi rwego….
Muri icyo cyumweru, nahuye na Pasiteri Emeka Okoye, umuherwe kandi akaba n’umuntu wizera Imana. Nashakaga kumwigiraho uko nakora ubucuruzi bw’imyenda……….. icyo ni icyifuzo cy’ubucuruzi nifuza gukora……………… twarahoberanye turasuhuzanya, ambwira ko nambaye neza, ndetse anavuga ko ubu yumva impapmvu nifuza gucuruza imyenda…. Yavuze ko ari byiza gukora ubucuruzi bw’ibintu bakunda….
Ngiye kuvuga ibyo abantu bamvugaho cyangwa bantekerezaho bitari byiza…. Nshobora kwiyangiriza izina….yeee! hari ibintu nshaka kureka mu buzima bwanjye….. kugira ngo nkomeze nubake izina. Kubaka izina ni urugendo …… ubu ni byo ndimo gukora.
Wabishaka utabishaka ubuzima ni nk’igitabo. Abantu bahora babona ibyo ukora buri munsi mu buzima bwawe….Imana yaremye buri wese ukwe. Nta n’umwe usa n’undi. Izina ryawe rigomba kukugaragaza uko uri ku giti cyawe. Ikigutandukanya n’abandi ni cyo gituma abantu bakugana, bahitamo ibyo ucuruza, bahitamo serivisi zawe cyangwa batega amatwi ubutumwa ubagezaho… ikikugaragaza cyerekana uko uri, n’icyo waha abandi….. ushobora guhitamo gutanga ibihenze cyangwa ibihendutse….
Here are some few random tips on personal branding from my own experience…. Dore bimwe mu byo wakora kugira ngo wubake izina nkurikije uko nabibonye….
– Imvugo igomba kuba ingiro……
– Shyiraho indangagaciro zawe……….
– Ugomba kugira akarusho…
-Irinde guhindagurika………..
– Ba uwo uri we…………
Kubaka izina ntibyoroshye……. Bitwara igihe bikanatwara ingufu kandi koko ni ko bigomba kumera. Umuntu ashobora kugerageza kwigana ubucuruzi bwawe, uko ubaho, imiterere yawe… ariko ntashobora kuba uwo uri we! Izina rikuranga ni ikintu umuntu atapfa kugutwara!!!!
FILLUP
” Gutsindwa byampaye umutekano muri jye ntari kugira ubwo nakoraga ibizamini. Gutsindwa byanyigishije kwimenya ku buryo nta kindi cyari gutuma mbimenya. Navumbuye ko nifitemo ubushake, mfite ukwihangana kurusha uko nabikekaga; nasanze mfite inshuti zari iz’agaciro gakomeye”.
” Iyo wamenye ko warushijeho kuba umunyabwenge kandi ukamenya ko wasubiye inyuma bituma urushaho kumenya ubushobozi wifitemo. Ntushobora kwimenya cyangwa ngo umenye incuti nyancuti iyo nta kigeragezo muhuye na cyo. Kumenya ibyo ni impano ikomeye cyane, ubona bitakoroheye kandi ikaba ifite agaciro karuta impamyabumenyi wakura mu mashuri “.
Byanditswe na J.K Rowling, Harry Potter

robotstxt: allowed

filter: keep


text:
Ingabire Jeanne d’Arc wiyeguriye muzika nka Butera Knowless uri mu bahanzikazi bubashywe muri muzika nyarwanda, avuga ko adateganya kubyara undi mwana mu gihe cya vuba, ngo arangamiye gukomeza kwagura muzika mu gihe Or akiri muto.
Ku murogoraba wo kuri uyu wa Gatatu, tariki 18 Ukwakira 2017, Knowless yari mu kiganiro cya Radio Rwanda ‘Amuhumbezi’ yabajijwe ku iterambera amaze kugera kuva atangiye muzika, abazwa n’imishinga ahugiyemo muri iyi minsi, anasubiza ibijyanye n’uko ashobora gukurikiza umwana we imbera aha.
Abajijwe niba we n’umugabo we bafite gahunda yo gukurikiza umukobwa wabo, Butera yasubije ko haba ari kare bihutiye kubyara undi mwana kuko Or akiri muto.Yanabajijwe icyo atekereza anateganyiriza umwana we ku binjyanye n’impano,Knowless asubiza ko byaba bigoye kuvumbura impano ye kuko akiri muto.
Yagize ati "Or aracyari muto, ibyo biri hagati yacu kandi Imana niyo itanga urubyaro, niyo itanga abana. Niduha undi tuzamwakira ariko rero mu magambo make Or aracyari muto, ntabwo akeneye undi aka kanya."
Yongeyeho ati "Ntabwo aruzuza umwaka, biragoye rero kubona impano afite iyo ari yo, akantu kose aba akaririra, akantu kose aba agateze amatwi, ariko wenda mu minsi iza nzaba namenye icyo umuntu agomba kumwerekezamo. Umuziki arawumva akanishima kimwe n’uko iyo hagiyemo amakuru nabwo atega amatwi, ubwo rero umuntu aba akiri mu rujijo, ntabwo biragaragara."
Knowless avuga ko we na Clement Ishimwe badateganya gukurikiza umwana vuba.
Uyu muhanzikazi yavuze ko anyuzwe n’umusasuro amaze kugeraho muri muzika.Yavuze ko kopi yakoze za Album aherutse gushyira hanze yazigurishije zose kandi ko yageze no ku ntera yo gucurangwa kuri televiziyo mpuzamahanga zitandukanye.
Mu mwanya w’abafana, hari uwamubajije ibyiyumviro bye kuri Safi, aseka cyane yavuze ko atari gusohoka muri Studio ‘ikibazo nk’icyo ntakibajijwe’ yahaye ikaze Safi mu buzima bushya atangiye.
Yavuze ko yakiriye neza ubukwe bw’inshuti ye yakera kandi ko ari intambwe ikomeye umuntu ahuriramo na byinshi, yaba ibyiza ndetse n’ibibi, icy’ingenzi ngo ni ukumenya uko abyakira n’uko abyitwaramo.
Knowless uherutse gushyira hanze amashusho y’i indirimbo yise Winning team , ubu ari gutunganya indirimbo zitandukanye n’amashusho y’iyo aherutse gushyira hanze yise ’Uzagaruke’ azajya hanze mu minsi ya vuba. Iyi ikaba ibumbatiye ubutumwa bwiganjemo ubw’urukundo.
Ngo nibasubireyo nta mahwa !! Urubyaro ni impano ikomeye imana yaduhaye kubera ko idukunda.Imana iduha byose:Food,abana,umwuka,amazi,indabyo,umugore,umugabo,etc...kubera ko ishaka ko tubaho neza.Ibibazo biba mu isi,ntabwo ari imana ibitera.Akenshi biterwa n’abantu ubwabo (kwicana,kwiba,gusambana,etc...).Nubwo twese dupfa,imana izakuraho urupfu,indwara,ubusaza,etc...(Revelations 21:4).Ibyo bizaba mu isi nshya dusoma muli 2 Petero 3:13.Ku munsi w’imperuka,imana izica abantu babi bose,hasigare abantu beza gusa (Yeremiya 25:33).Birababaje kubona imana idukunda ariko abantu batuye isi hafi ya bose,bagakora ibyo itubuza.Abo ntabwo bazaba muli paradizo.Mujye mumenya ko imana yashyizeho umunsi w’imperuka kandi uri hafi cyane.


text:
.Umugabo ufite imyaka 50 ariko akaba afite uburebure bwa cm 74
.Mu gihugu cy’Ubuhinde hari umugabo mugufi cyane
.Basori umwe mu bantu bagufi kandi batabivukanye
Uyu mugabo wo mu gihugu cy’Ubuhinde mu gace ka Gop Lal, ku myaka ye 50 afite uburebure budasanzwe kandi budahuye n’imyaka ye igitangaje kuri ikigihagararo cye kidasanzwe ni uko uyu mugabo yavutse nk’andi bana ariko ku myaka itanu gukura bigahita bihagarara.
Uyu mugabo witwa Basori afite uburebure bungana na cm 74, yavutse nk’abandi bana gusa acyuzuza myaka 5 ntiyongeye gukura nk’abandi bana bari mu kigero cye ku buryo byaje kugera ubwo bikomera abavandimwe batangaza ko babuze ubushobozi bwo kuvuza uyu muvandi wabo kugira ngo akire uburwayi butuma adakura ngo age ejuru .
Yagize ati ” Abantu bakundaga kusesereza bakanyita ikivejuru, ariko ibyo bihe byararangiye kuri ubu ndi umwe mu bantu bakunzwe cyane aho ntuye.”
Basori kuri ubu yishimira uko ateye
Basori kuri ubu ufite akazi mu ruganda ruto rw’aho atuye amaze kuba icyamamare bitewe n’igihagagaro cye kidasanzwe.Uyu mugabo avuga ko n’ubwo ateye mu buryo butandukanye n’ubw’abandi we yishimira uko ateye.
Umuvandimwe wa Basori we ni muzima ndetse afite uburebure nk’ubwo abantu basanzwe avuga ko Basori yatumye kuri ubu basigaye basurwa n’abantu baturutse imihanda yose baje kureba uyu muvandimwe we.
Basori ngo ntacyo abandi bakora we atashobora
Basori we ngo nta kibazo aterwa no kuba afite ubumuga bw’uburebure kuko yumva ari umugisha kandi ntacyo abandi bantu bazima bamurusha.
Basori yavutse nk’abandi yahagaze gukura afite imyaka 5
Basori ati”Ntakibazo nterwa n’uko ndeshya,ndakora mbayeho, ndasinzira kandi ndarya nk’abandi bantu bazima, uko meze kose, meze neza nta kibazo nigeze ngira kubera uko ndeshya."
Uyu anyibukije igikuri kitwaga ZAKAYO cyuliye igiti kugirango gishobore kureba YESU.Ubusembwa n’uburwayi dufite,byose bizavaho mu isi dutegereje izahinduka paradizo kandi iri hafi (Yesaya 35:5,6).Ntimugashidikanye ku bintu Bible ivuga.Ikibyerekana nuko hari ubuhanuzi bwinshi Bible yavuze mu gihe cyashize,bwose buraba.Nubwo imperuka,umuzuko na paradizo byatinze kuza,biri hafi.


text:
Gusukura mu maso igihe cy’izuba
Muri iki gihe cy’impeshyi usanga abantu bamwe batameze neza mu maso kubera ubushyuhe buterwa n’izuba. Bamwe batangira gukanyarara uruhu rwo mu maso kuko baba batazi neza uburyo bwo gukaraba mu maso mu gihe cy’ubushyuhe.
Dore uko wabigenza ;
Jya ukaraba mu maso kabiri ku munsi : Nubwo haba hashyuhsye si byiza ko wakaraba mu maso inshuro zirenze ebyiri ku munsi kuko uruhu rwo mu maso ruba rworoshye cyane, bisaba kurukaraba gahoro kandi gake ku munsi. Karaba mu maso mu gitondo kugirango ibyuya wabize nijoro n’indi myanda bikuveho. Ongera gukaraba nimugoroba kugirango ibyo wiriranwe nabyo bikuveho.
Mu gihe wumva ukeneye gukaraba mu maso hagati mu munsi, ujye ukoresha amazi y’akazuyazi gusa kandi wirinde gukoresha isabune zitagenewe gukarabisha mu maso.
Gukaraba amazi y’akazuyazi : Amazi ashyushye cyane n’amazi akonje cyane bishobra gutuma uruhu rwo mu maso rwumagara cyane. Ni byiza rero ko mu maso uhakaraba amazi y’akazuyazi kuko ariyo aharura ububobere mu maso.
Irinde gukuba mu maso cyane : Abantu bamwe bibwira ko gukuba mu maso cyane bakoresheje gants zikomeye aribyo bizatuma bakira ibiheri nyamara ibyo biba ari ukwibeshya kuko ahubwo bishobora kubyongera. Niba uri gukaraba mu maso jya ugenda gahoro gahoro nk’umuntu uri gukora masaje yo mu maso. Koresha gant yorohereye ukube gahoro cyane.
Ihanagure gahoro gahoro : Igihe umaze gukaraba mu maso ni byiza ko no mu kwihanagura ubikora witonze udakuba cyane. Koresha kandi essui main isa neza kuko iyo irimo imyanda bituma microbe zirimo zisubiza imyanda ku ruhu.
Isige amavuta atanga ubuhehere mu maso : Mu gihe hari izuba ni byiza ko wisiga amavuta atanga ubuhehere mu maso cyane cyane ku bafite uruhu rwumye. Wasigamo Vaseline cyangwa se crème. Mu gihe wisize asukika ( lotion) agomba kuba afashe adafunguye cyane.
Jya ukora mask igarura ubuhehere mu maso : Rimwe cyangwa se kabiri mu cyumweru, wafata akayiko k’isukari iseye cyane ukongeramo akayiko k’ubuki n’akayiko k’amazi cyangwa se ikivuguto ukabisiga mu maso ukabimarana iminota 20. Bikarabe ukoresheje amazi y’akazuyazi.
Muri iki gihe cy’izuba, ibi ni bimwe mu byagufasha kugira mu maso yahehereye mu gihe ubikurikije.
Gracieuse Uwadata


text:
Kurinda amavuta y’Umwuka wera twahawe (Igice 2) Pastor Desire HABYARIMANA
“Kera ibiti byari bigiye kwiyimikamo umwami ngo abitegeke, byinginga igiti cy’umwelayo biti ‘Ujye udutegeka.’ 9Ariko umwelayo urabibaza uti ‘Mbese narekeshwa amavuta yanjye akoreshwa ibyo kūbaha Imana n’abantu, no kujya mpungabanira hirya no hino hejuru y’ibiti? ” (Abacamanza 9:8)
Iyo urebye ibyapa bivuga amadini n’amatorero muri iki gihugu , usanga ari byinshi cyane ariko wareba ibyaha bikorwa.
Ukwiye kuba umuntu ugirira umumaro abandi bitewe nuko wahindutse ufite imbuto z’umwuka wera. Bitabaye ibyo tuzasigarana amazina meza gusa ariko tutari mu mwanya Imana ishaka. Ikindi kintu gikomeye iyo urebye anti kristo arimo, arakora mu buryo bw’amayobera kandi mu nzego zose ubuzima, politike, ubukungu, ubucuruzi, iyo urebye uburyo isi yitegura kwakira anti-kristo ariko ugasanga abakristo bo ntibiteguye kwakira Yesu nk’umwami numukiza wabo. Uko isi igenda yishyira hamwe bakoresha ifaranga rimwe , urebye ukuntu ibihugu biba bishaka kuba umwe, ibintu byose bakabikorera hamwe niko abakristo bagenda batatana. Kugirango umwuka wera amanuke mu gihe cy’intumwa bari bateraniye hamwe, bari mu mwanya umwe kandi bahuje umutima.
Ibimenyetso bigaragazako Yesu agiye kugaruka ibyinshi byamaze kuza ariko abakiristo barasinziriye basinzirijwe n’sibiryo batarabona, n’imyenda bataragura n’amazu batarubaka, ko bataramera nka barunaka ibyo nibyo abantu bahugiyemo ariko ntibiteguye ko impanda izavuga .
Bibiliya itubwira umugani w’abakobwa icumi bose baribafite icyo bahuriyeho: imyambaro imwe, uwo bategereje umwe, kandi bose bari bafite amatara gusa harimo batanu badafite amavuta kimwe na none duhuriye ku itara ry’ijambo ry’Imana, duhuriye ku ikanzu kuko twese tuvugako tujya mu ijuru.
Ikintu kidutandukanya bamwe bafite amavuta y’umwuka wera abandi ntibayafite. Turi ku ijambo rivuga kurinda amavuta no kuyagumana, Umwelayo waravuzengo ntabwo natakaza amavuta yanjye akoreshwa iby’igiciro atuma nubahwa n’Imana n’abami, nirirwe mpungabana hejuru y’ibiti ntakaze amavuta yanjye.
Umusore udatunze mwuka wera ni umusore nk’abandi bose, umugabo udatunze mwuka wera ni nk’abandi bose,umumama udafite mwuka wera ni nk’abandi bose kuko ikintu kidutandukanya n’abandi bose ni imbaraga z’umwuka wera zitubamo. Umwuka wera aradusengera, Umwuka iyo tugiye gukora ibibi atumenyesha ibyo Imana ishaka, Umwuka niwe utumenyeshako turi abana b’Imana, Umwuka wera ni umufasha, umwuka wera atunihira iminiho itavugwa, Niba utagira umwuka wera, mu mubiri gusa ntacyo uzabasha. Nubundi umubiri ni umunyantegeke kuko umubiri ushobora ibintu bike cyane kuko na mayibobo iyo agiye kurara mu kanevu abanza gushaka ikintu anywa agashaka izindi mbaraga kuko umubiri ari umunyantegenke. Gusa nuko usanga abakirisito bajya mu ijuru ibyo batarabimenya ko umubiri ubwawo utakishoboza kujya mu ijuru.
Bibiliya iravugango abahamagawe ni benshi ariko abatoranyijwe ni bake, ukwiriye gushaka kuba muri abo bantu batoranyijwe umwuka wera akadutangira ubuhamya, tukumvako turi hafi y’Imana. Kugirango Yesu atwemezeko azagaruka yadusigiye umwuka wera.
Mukomeze gushaka amavuta, mukomeze gushaka icyatuma mubana n’Imana, Mukomeze gushaka kuba mu mwanya Imana ibashakamo, Mukomeze kwezwa ku ngeso zanyu.
Fata icyemezo cyo guhinduka, saba Imana imbaraga zizagufasha gutsinda.


text:
IGICE CYA 19
Yarinze umuryango we, arawutunga kandi arihangana
1, 2. (a) Ni irihe hinduka ryabaye mu muryango wa Yozefu? (b) Ni iyihe nkuru mbi Yozefu yagombaga kubwira Mariya?
YOZEFU agize atya afashe imitwaro ayihekesha indogobe. Sa n’umureba ari mu mudugudu wa Betelehemu nijoro akebaguza, agenda akubita iryo tungo ryikorera imitwaro, rishishe kandi rifite imbaraga. Nta gushidikanya ko yatekerezaga ku rugendo rurerure yari agiye gukora. Yari agiye muri Egiputa, aho yari guhura n’abantu atazi, bavuga ururimi atazi kandi bafite imico atamenyereye. Ese umuryango we muto wari gushobora guhangana n’iryo hinduka rikomeye?
2 Nubwo kubwira umugore we yakundaga iyo nkuru mbi bitari bimworoheye, yishyizemo akanyabugabo arabimubwira. Yamubwiye ko umumarayika yamubonekeye mu nzozi maze akamubwira ubutumwa bwari buturutse ku Mana, buvuga ko Umwami Herode yashakaga kubicira umwana, bityo bakaba baragombaga guhita bahunga. (Soma muri Matayo 2:13, 14.) Mariya yari ahangayitse cyane. Bishoboka bite ko umwana we yari kwicwa kandi azira ubusa? Nubwo Mariya na Yozefu batashoboraga kubyiyumvisha, biringiye Yehova maze bitegura kugenda.
3. Sobanura uko urugendo Yozefu n’umuryango we bakoze bava i Betelehemu rwari rumeze. (Reba n’ifoto.)
3 Igihe abaturage b’i Betelehemu bari basinziriye batazi ibyari bigiye kuba, Yozefu, Mariya na Yesu bavuye muri uwo mudugudu nijoro. Uko bagendaga berekeza mu majyepfo Yozefu abarangaje imbere, maze izuba rigatangira kurasira iburasirazuba, ashobora kuba yaribazaga uko byari kubagendekera. None se uwo mubaji woroheje yari kurinda ate umuryango we uwo mutegetsi ukomeye? Ese yari kuzabona ibitunga umuryango we? Ese yari gushobora kwihangana, agasohoza neza inshingano iremereye yari yahawe na Yehova Imana yo kwita kuri uwo mwana wihariye no kumurera? Yozefu yari ahanganye n’ibibazo by’ingorabahizi. Mu gihe turi bube dusuzuma uko yahanganye na buri kibazo, turi bwibonere impamvu ababyeyi b’abagabo bo muri iki gihe, ndetse natwe twese, twagombye kwigana ukwizera kwa Yozefu.
Yozefu yarinze umuryango we
4, 5. (a) Ni mu buhe buryo ubuzima bwa Yozefu bwahindutse? (b) Umumarayika yafashije ate Yozefu gusohoza inshingano itoroshye?
4 Amezi runaka mbere yaho, ubwo Yozefu yari mu mugi yavukagamo wa Nazareti, ubuzima bwe bwagize butya burahinduka, igihe yari amaze kwemeranya n’umukobwa wa Heli ko bari kuzabana. Yozefu yari azi ko Mariya yari umukobwa w’umutima kandi wizerwa. Reka rero azumve ngo aratwite! Yahise yigira inama yo gutana na we mu ibanga, kugira ngo atazamuteza rubanda. * Ariko umumarayika yahise amubonekera mu nzozi, maze amusobanurira ko inda Mariya yari atwite, yayitwise binyuze ku mwuka wera wa Yehova. Uwo mumarayika yongeyeho ko umwana w’umuhungu yari atwite, yari “kuzakiza ubwoko bwe ibyaha byabwo.” Hanyuma yahumurije Yozefu agira ati “ntutinye kuzana Mariya umugore wawe mu rugo.”—Mat 1:18-21.
5 Kubera ko Yozefu yari umukiranutsi kandi yumvira, yahise abigenza uko abibwiwe. Yiyemeje gusohoza inshingano iremereye cyane yo kurera no kwita kuri uwo mwana utari uwe, ariko wakundwaga n’Imana cyane. Nyuma yaho, Yozefu yumviye itegeko ry’umwami maze we n’umugore we wari utwite bajya i Betelehemu kwibaruza. Aho ni ho uwo mwana yavukiye.
6-8. (a) Ni ibihe bintu byabaye bigatuma ubuzima bwa Yozefu n’umuryango we bwongera guhinduka? (b) Ni iki kigaragaza ko Satani ari we wohereje inyenyeri? (Reba n’ibisobanuro ahagana hasi ku ipaji.)
6 Yozefu ntiyashubije abagize umuryango we i Nazareti. Ahubwo bagumye mu mugi wa Betelehemu, uri ku birometero bike uvuye i Yerusalemu. Nubwo bari abakene, Yozefu yakoraga uko ashoboye kugira ngo babone ikibatunga kandi bagire ubuzima bwiza. Mu gihe gito, batangiye kuba mu nzu iciriritse. Hanyuma, igihe Yesu yari amaze gukura atakiri uruhinja, akaba yari afite nk’umwaka urenga, ubuzima bwabo bwagize butya bwongera guhinduka mu buryo butunguranye.
7 Haje abantu baragurishaga inyenyeri bari baturutse mu Burasirazuba, bakaba bashobora kuba bari baturutse iyo kure i Babuloni. Baje bakurikiye inyenyeri ibageza mu rugo rwa Yozefu na Mariya, kandi bashakaga kubona umwana wari kuzaba umwami w’Abayahudi. Abo bantu bari bafite ikinyabupfura.
8 Abo bantu baragurishaga inyenyeri, baba bari babizi cyangwa batabizi, bashyize ubuzima bw’uwo mwana mu kaga gakomeye. Aho kugira ngo iyo nyenyeri bari babonye ihite ibayobora i Betelehemu, yabanje kubajyana i Yerusalemu. * Bahageze, babwiye umwami mubi Herode ko bifuzaga kureba umwana wari kuzaba umwami w’Abayahudi. Herode ngo abyumve, agira ishyari maze azabiranywa n’uburakari.
9-11. (a) Ni iki kigaragaza ko hari uwarushaga imbaraga Herode na Satani? (b) Urugendo rwo kujya muri Egiputa rutandukaniye he n’uruvugwa mu nkuru zitahumetswe?
9 Igishimishije ni uko hari uwarushaga imbaraga Herode na Satani. Mu buhe buryo? Igihe abo bashyitsi bageraga ku nzu Yesu yarimo bagasanga ari kumwe na nyina, babahaye impano kandi ntibagira icyo babasaba. Yozefu na Mariya bagomba kuba batariyumvishaga ukuntu batunga ibintu by’agaciro kenshi, birimo “zahabu n’ububani n’ishangi.” Abo bantu baragurishaga inyenyeri bifuzaga kugaruka bakabwira Umwami Herode aho bari babonye umwana. Ariko Yehova yarahagobotse ababonekera mu nzozi, maze abategeka gusubira iwabo banyuze indi nzira.—Soma muri Matayo 2:1-12.
10 Hashize igihe gito ba bantu baragurishaga inyenyeri bagiye, umumarayika wa Yehova yaburiye Yozefu ati “haguruka ufate umwana na nyina muhungire muri Egiputa, mugumeyo kugeza igihe nzababwirira, kuko Herode agiye gushakisha uwo mwana ngo amwice” (Mat 2:13). Ku bw’ibyo, Yozefu yahise yumvira nk’uko twabibonye tugitangira. Kubera ko yumvaga ko umutekano w’umwana we ari wo w’ingenzi kurusha ibindi, yahise ajyana umuryango we muri Egiputa. Icyo gihe bari bafite umutungo uhagije washoboraga kubafasha mu rugendo bari bagiyemo, kuko ba bapagani baragurishaga inyenyeri bari babasigiye impano zihenze cyane.
11 Nyuma yaho, hari abantu banditse inkuru zitahumetswe kandi z’impimbano zivuga iby’urwo rugendo rwo muri Egiputa, ariko bashyiramo umunyu. Urugero, bavuze ko Yesu wari ukiri umwana yakoze ibitangaza urwo rugendo rukaba rugufi, agatuma amabandi atabagirira nabi, kandi agatuma imikindo yigonda kugira ngo nyina ashobore kuyisoromaho imbuto. * Ariko mu by’ukuri, urwo rugendo rwari rurerure, rugoye kandi bagendaga ahantu batazi.
Yozefu yahoraga yiteguye kugira ibyo yigomwa kugira ngo yite ku muryango we
12. Ni irihe somo ababyeyi barerera abana babo muri iyi si mbi bashobora gukura kuri Yozefu?
12 Hari byinshi ababyeyi bakwigira kuri Yozefu. Yahoraga yiteguye kureka akazi ke no kugira ibyo yigomwa kugira ngo arinde umuryango we akaga. Uko bigaragara, yumvaga ko Yehova ari we wari waramuhaye inshingano yera yo kwita ku muryango we. Ababyeyi bo muri iki gihe barerera abana babo muri iyi si mbi, irimo ibintu bibi bishobora gushyira ubuzima bw’abakiri bato mu kaga, bikabangiza cyangwa bikabarimbuza. Ababyeyi biyemeza kwigana Yozefu, baba abagabo cyangwa abagore, bagakora uko bashoboye kugira ngo barinde abana babo ibintu nk’ibyo, ni abo gushimirwa rwose!
Yozefu yatungaga umuryango we
13, 14. Kuki Yozefu na Mariya barereye abana babo i Nazareti?
13 Birashoboka ko uwo muryango utatinze muri Egiputa, kuko nyuma y’igihe gito umumarayika yabwiye Yozefu ko Herode yapfuye. Yozefu yahise agarura umuryango we mu gihugu cyabo. Hari ubuhanuzi bwa kera bwari bwaravuze ko Yehova yari kuzahamagara umwana we ‘akava muri Egiputa’ (Mat 2:15). Yozefu yagize uruhare mu isohozwa ry’ubwo buhanuzi. Ariko se ni he yari kwerekeza umuryango we?
14 Yozefu yagiraga amakenga. Yarebye kure ntiyitegeza Arikelayo wari warasimbuye Herode, kuko na we yari umugome kandi akaba umwicanyi. Yozefu ayobowe n’Imana, yajyanye umuryango we mu majyaruguru, awutuza mu mugi yavukiyemo wa Nazareti ho muri Galilaya, kure cyane ya Yerusalemu n’abagambanyi bayo. Aho ni ho we na Mariya barereye abana babo.—Soma muri Matayo 2:19-23.
15, 16. Yozefu yakoraga akahe kazi, kandi se ni ibihe bikoresho yakoreshaga?
15 Nubwo babagaho mu buzima bworoheje, nabwo ntibyari biboroheye. Bibiliya ivuga ko Yozefu yari umubaji, iryo zina rikaba ryerekeza ku muntu ukora imirimo yose ifitanye isano no gutunganya imbaho, urugero nko gutema ibiti, kubyikorera, kubitunganya bikubakishwa amazu, bigakorwamo amato, ibiraro bito, amasharete, inziga z’amagare, imigogo n’ibikoresho byose by’ubuhinzi n’ubworozi (Mat 13:55). Kari akazi kagoye kandi gasaba imbaraga. Umubaji wo mu bihe bya Bibiliya yakundaga gukorera imbere y’inzu ye cyangwa mu ibarizo ryo hafi aho.
16 Yozefu yakoreshaga ibikoresho bitandukanye, bimwe akaba ashobora kuba yari yarabisigiwe na se. Bimwe muri ibyo bikoresho ni inguni, itimasi, igikoresho gica imirongo, ishoka, urukero, imbazo, inyundo isanzwe n’inyundo y’igiti, itindo, mutobozi n’amoko atandukanye y’ubujeni. Ashobora no kuba yari afite imisumari nubwo yahendaga cyane.
17, 18. (a) Ni iki Yesu yigiye kuri Yozefu? (b) Kuki Yozefu yagombaga gukora atikoresheje?
17 Sa n’ureba Yesu akiri umwana muto, yitegereza uwo mubyeyi wamureze ari mu kazi. Yitegerezaga yitonze buri kintu cyose Yozefu yakoraga, kandi nta gushidikanya ko yatangazwaga n’ukuntu uwo mubyeyi yari afite ibigango n’imirya, kandi agatangazwa n’ubwenge n’ubuhanga yakoranaga. Birashoboka ko Yozefu yatangiye kwereka uwo muhungu we uko bakora imirimo imwe n’imwe yoroheje, urugero nko gusena urubaho akoresheje uruhu rw’ifi rwumye. Ashobora kuba yareretse Yesu amoko atandukanye y’imbaho, urugero nk’iz’igiti cyo mu bwoko bw’umutini, iz’igiti cy’umwelayo cyangwa iz’ikindi giti cy’inganzamarumbo.
18 Yesu yaje no gusobanukirwa ko ibyo biganza bikomeye Yozefu yakoreshaga atema ibiti, abikata akanabiteranya, ari na byo yakoreshaga amukuyakuya, we na nyina na bene nyina, kandi akabahumuriza. Umuryango wa Yozefu na Mariya waje kwaguka, maze bagira abana nibura batandatu, utabariyemo Yesu (Mat 13:55, 56). Yozefu yagombaga gukora atikoresheje kugira ngo yite ku bagize umuryango we bose kandi abatunge.
Yozefu yari asobanukiwe ko kwita ku byo umuryango we wabaga ukeneye mu buryo bw’umwuka, ari byo byagombaga kuza mu mwanya wa mbere
19. Yozefu yitaga ate ku byo umuryango we wabaga ukeneye mu buryo bw’umwuka?
19 Icyakora, Yozefu yari asobanukiwe ko kwita ku byo umuryango we wabaga ukeneye mu buryo bw’umwuka, ari byo byagombaga kuza mu mwanya wa mbere. Ku bw’ibyo, yamaraga igihe yigisha abana be ibyerekeye Yehova Imana n’amategeko ye. We na Mariya babajyanaga mu isinagogi y’iwabo buri gihe, aho basomeraga Amategeko bakanayasobanura. Birashoboka ko Yesu yavagayo yibaza ibibazo byinshi, kandi Yozefu yihatiraga kumara uwo mwana inzara yo mu buryo bw’umwuka yari afite. Nanone Yozefu yajyanaga abagize umuryango we mu minsi mikuru yo mu rwego rw’idini yaberaga i Yerusalemu. Iyo Yozefu yabaga abajyanye kwizihiza Pasika ya buri mwaka, bashobora kuba barakoraga urugendo rw’ibirometero hafi 120 mu gihe cy’ibyumweru bibiri, barangiza bakagaruka.
20. Abatware b’imiryango bigana bate urugero Yozefu yabasigiye?
20 Abatware b’imiryango na bo bigana urugero rwa Yozefu. Bitangira abana babo, bakabatoza mbere na mbere kugirana imishyikirano myiza n’Imana, naho ibindi byose, hakubiyemo n’ibyo bakenera mu buryo bw’umubiri, bikaza nyuma. Bakora uko bashoboye kugira ngo bayobore gahunda y’iby’umwuka mu muryango kandi bajyane abana babo mu materaniro no mu makoraniro. Kimwe na Yozefu, bazi ko nta kindi kintu bakorera abana babo kiruta icyo.
‘Bataye umutwe bamushakisha’
21. Yozefu n’umuryango we babonaga bate igihe cya Pasika, kandi se ni ryari Yozefu na Mariya bamenye ko batari kumwe na Yesu?
21 Igihe Yesu yari afite imyaka 12, Yozefu yajyanye abagize umuryango we i Yerusalemu nk’uko byari bisanzwe. Hari mu gihe cyo kwizihiza umunsi mukuru wa Pasika, kandi muri icyo gihe cy’itumba abagize imiryango bafatanyaga urugendo ari benshi, bagenda banyura ku dusozi twabaga dutohagiye. Uko bagendaga begera udusozi tugaragara neza twari hafi ya Yerusalemu, abenshi muri bo baririmbaga zaburi zizwi cyane z’amazamuka (Zab 120–134). Uwo mugi ushobora kuba warimo abantu babarirwa mu bihumbi amagana. Uwo munsi mukuru urangiye, abagize imiryango n’amatungo yabo bashyize nzira basubira iwabo. Birashoboka ko Yozefu na Mariya bari muri rwinshi, bityo bakumva ko Yesu yari kumwe n’abandi bantu, wenda nka bene wabo. Bamaze gukora urugendo rw’umunsi wose bava i Yerusalemu, ni bwo babuze Yesu maze barahangayika cyane.—Luka 2:41-44.
22, 23. Yozefu na Mariya bakoze iki bamaze kubura umuhungu wabo, kandi se ni iki Mariya yamubwiye bamaze kumubona?
22 Babaye nk’abataye umutwe maze basubira i Yerusalemu bagenda bashakisha Yesu inzira yose. Ngaho sa n’ubareba bagenda mu mihanda yo muri uwo mugi wari washizemo abantu kandi batawumenyereye, bagenda bahamagara Yesu. Uwo mwana w’umuhungu yari he? Ese igihe Yozefu yari amaze iminsi itatu amushakisha, ntiyaba yaratekereje ko yananiwe gusohoza neza inshingano yera yari yarahawe na Yehova? Amaherezo bagiye kumushakira mu rusengero. Bamushakishirije hose muri urwo rusengero, baza kugera mu cyumba cyari giteraniyemo abantu benshi b’abahanga mu by’Amategeko, basanga Yesu yicaye hagati yabo. Tekereza ukuntu Yozefu na Mariya biruhukije bakimara kumubona!—Luka 2:45, 46.
23 Yesu yari ateze amatwi abo bagabo b’abahanga, ari na ko ababaza ibibazo ashishikaye. Abo bagabo bari batangajwe n’ubwenge bw’uwo mwana, n’ibisubizo yatangaga. Icyakora, Mariya na Yozefu bo bari bumiwe. Bibiliya ntivuga niba hari icyo Yozefu yavuze. Ariko Mariya yavuze amagambo agaragaza neza uko bombi bumvaga bameze. Yabwiye Yesu ati “mwana wa, kuki watugenje utya? Dore jye na so twataye umutwe tugushakisha.”—Luka 2:47, 48.
24. Bibiliya igaragaza ite inshingano z’ababyeyi?
24 Nguko uko Ijambo ry’Imana rigaragaza mu magambo make kandi asobanutse inshingano z’ababyeyi. Kuzisohoza bishobora kugorana, ndetse n’igihe umwana yaba atunganye. Kurerera abana muri iyi si mbi bishobora ‘gutesha umutwe.’ Ariko ababyeyi bashobora guhumurizwa no kumenya ko Bibiliya na yo igaragaza ko iyo nshingano itoroshye.
25, 26. Yesu yashubije ate ababyeyi be, kandi se Yozefu yumvise ameze ate amaze kumva ayo magambo?
25 Igishimishije ni uko aho hantu basanze Yesu, ari ho honyine ku isi hatumaga yumva ari hafi ya Se wo mu ijuru Yehova, ashishikajwe no kwiga byinshi uko bishoboka kose. Ni yo mpamvu yashubije ababyeyi be mu magambo yoroheje kandi avuye ku mutima, agira ati “kuki mwagombye kunshakisha? Mbese ntimuzi ko ngomba kuba mu nzu ya Data?”—Luka 2:49.
26 Nta gushidikanya ko Yozefu yakundaga gutekereza kuri ayo magambo, kandi akamutera ishema. N’ubundi kandi, yihatiraga kwigisha uwo mwana yari yararagijwe kugira ngo asobanukirwe ko Yehova Imana ari we se. Nubwo icyo gihe Yesu yari akiri muto, yari asobanukiwe neza icyo “se” w’umuntu ari cyo, bikaba byaratewe ahanini n’imyaka yamaze abana na Yozefu.
27. Niba uri umubyeyi w’umugabo ni iyihe nshingano ihebuje ufite, kandi se kuki wagombye kuzirikana urugero rwa Yozefu?
27 Ese niba uri umubyeyi w’umugabo, waba usobanukiwe inshingano ihebuje ufite yo gufasha abana bawe kwiyumvisha ko se w’abana agomba kurangwa n’urukundo kandi akabarinda? Nanone, niba urera abana b’uwo mwashakanye cyangwa ukaba ufite abandi bana urera batari abawe, ujye wibuka urugero rwa Yozefu, wumve ko buri mwana afite agaciro kandi ko yihariye. Jya ubafasha kwegera Se wo mu ijuru ari we Yehova Imana.—Soma mu Befeso 6:4.
Yakomeje kwihangana ari uwizerwa
28, 29. (a) Amagambo yo muri Luka 2:51, 52 ahishura iki kuri Yozefu? (b) Yozefu yafashije ate umuhungu we gukura agwiza ubwenge?
28 Bibiliya ivuga ibintu bike byaranze imibereho ya Yozefu, ariko birakwiriye ko tubisuzuma twitonze. Ivuga ko Yesu ‘yakomeje kugandukira’ ababyeyi be. Nanone Bibiliya ivuga ko ‘Yesu yakomeje gukura agwiza ubwenge n’imbaraga kandi akundwa n’Imana n’abantu.’ (Soma muri Luka 2:51, 52.) Ni iki ayo magambo ahishura ku birebana na Yozefu? Aduhishurira ibintu byinshi. Aduhishurira ko Yozefu yakomeje kuyobora umuryango we neza, kuko uwo muhungu we wari utunganye yakomeje kubaha ubutware bwa se kandi akomeza kumugandukira.
29 Nanone kandi, Yesu yakomeje gukura agwiza ubwenge. Koko rero, Yozefu yabigizemo uruhare runini. Muri icyo gihe hari umugani Abayahudi bari bamaze igihe kirekire bemera. Uwo mugani uracyariho no muri iki gihe kandi dushobora kuwusoma. Ugaragaza ko abantu babaho mu munezero ari bo baba abanyabwenge nyabo, naho abakora imyuga, urugero nko kubaza, guhinga no gucura bakaba “badashobora guca imanza zitabera, kandi ko udashobora kubasanga aho baca imigani.” Nyuma yaho, Yesu yagaragaje ko uwo mugani nta ho uhuriye n’ukuri. Akiri umwana, yagiye yumva ukuntu se wamureraga wari umubaji woroheje, yamwigishaga neza ibyerekeye “imanza zitabera” za Yehova. Nta gushidikanya ko Yozefu yabikoze incuro nyinshi.
30. Ni uruhe rugero Yozefu yasigiye abatware b’imiryango?
30 Nanone hari gihamya igaragaza ko Yozefu yagize uruhare mu mikurire ya Yesu. Kubera ko Yesu yitaweho akiri umwana, yaje gukura avamo umugabo uhamye kandi ufite amagara mazima. Nanone kandi, Yozefu yamutoje gukorana ubuhanga. Yesu ntiyari azwiho kuba umwana w’umubaji gusa, ahubwo yari n’‘umubaji’ (Mar 6:3). Ibyo bigaragaza ko Yozefu yatoje Yesu neza. Byaba byiza abatware b’imiryango biganye urugero rwa Yozefu, bakita ku bana babo kandi bakabatoza kwibeshaho.
31. (a) Ni iki ibimenyetso bigaragaza ku bihereranye n’iherezo ry’ubuzima bwa Yozefu? (Reba n’ agasanduku.) (b) Ni uruhe rugero Yozefu yadusigiye?
31 Mu nkuru ya Bibiliya ivuga ibihereranye n’umubatizo wa Yesu igihe yari afite imyaka 30, Yozefu ntagaragaramo. Hari ibimenyetso bigaragaza ko Mariya ashobora kuba yari umupfakazi igihe Yesu yatangiraga umurimo we. (Reba agasanduku gafite umutwe uvuga ngo “ Yozefu yapfuye ryari?”) Ariko kandi, Yozefu yadusigiye umurage mwiza. Yatubereye urugero ruhebuje rw’umubyeyi warinze umuryango we, akawutunga kandi akihangana ari uwizerwa kugeza ku iherezo ry’ubuzima bwe. Byaba byiza buri mubyeyi w’umugabo, buri mutware w’umuryango cyangwa undi Mukristo wese, yiganye ukwizera kwa Yozefu.
^ par. 4 Icyo gihe, iyo abantu babaga bamaze kwiyemeza kuzabana, babonwaga nk’abamaze gushyingiranwa.
^ par. 8 Iyo nyenyeri ntiyari inyenyeri isanzwe kandi ntiyari yoherejwe n’Imana. Uko bigaragara, Satani yakoresheje ikintu cy’indengakamere abantu bashoboraga kubona, ayo akaba ari amwe mu mayeri yakoresheje agira ngo yice Yesu.
^ par. 11 Bibiliya igaragaza neza ko Yesu amaze kubatizwa, ari bwo yakoze igitangaza cya mbere.—Yoh 2:1-11.


text:
Isengesho ry'umunyabyaha ni iki?
Ikibazo: Isengesho ry'umunyabyaha ni iki?
Igisubizo: Isengesho ry'umunyabyaha ni isengesho umuntu abwira Imana, iyo yiyumvamo ko yacumuye kandi ko akeneye Umukiza. Kuvuga iri sengesho ry'umunyabyaha, nta kintu na kimwe rigufasha ubwaryo. Isengesho ry'umunyabyaha rigira umumaro gusa, iyo rigaragaza neza icyo uzi, ufitiye ibisobanuro kandi wemera, ku byerekeye ibyaha byawe n'agakiza wifuza kubona.
Intego ya mbere y'isengesho ry'umunyabyaha, ni ugusobanukirwa ko twese turi abanyabyaha. Mu Abaroma 3:10 haravuga ngo: "Nkuko byanditswe, ngo ntawukiranuka n'umwe." Bibiliya iragaragaza neza ko twese twacumuye. Twese turi abanyabyaha bakeneye ubuntu n'imbabazi z'Imana (Tto 3:5-7). Kubera ibyaha byacu rero, dukwiriye igihano cy'iteka ryose (Matayo 25:46). Nuko rero isengesho ry'umunyabyaha ni ugusaba imbabazi zo kuvanirwaho urubanza. Ni ugusaba imbabazi zo gukizwa umujinya w'Imana.
Intego ya kabiri y'isengesho ry'umunyabyaha ni ukumenya icyo Imana yakoze kugira ngo ikosore kuyoba no gucumura kwacu. Imana yiyambitse umubiri, ihinduka umuntu iciye muri Yesu Kristo (Yohana 1:1,14). Yesu yatwigishije ukuri ku Mana kandi yabayeho mu buzima bukiranuka ndetse buzira n'icyaha (Yohana 8:46; 2 Abakorinto 5:21). Nuko Yesu aratwitangira adupfira ku musaraba, yemera guhabwa igihano twari tugenewe (Abaroma 5:8). Yesu yazutse mu bapfuye, kugira ngo yerekane ko yanesheje icyaha, urupfu, n'ihaniro rihoraho (Abakolosayi 2:15; 1 Abakorinto igice cya 15). Kubera ibi byose, dushobora kubabarirwa ibyaha byacu no guhabwa isezerano ryo kugira ubuturo buhoraho mu Ijuru ' niba twizeye gusa Yesu Kristo. Icyo tugomba gukora ni ukwizera ko yabaye igitambo cyacu ndetse akazuka mu bapfuye (Abaroma 10:9-10). Tuzakizwa gusa n'ubuntu bw'Imana bwonyine, nitwizera byonyine, Yesu Kristo wenyine. Mu Abefeso 2:8 haravuga ngo: "Mwakijijwe n'ubuntu ku bwo kwizera ' ntibyavuye kuri mwe, ahubwo ni impano y'Imana."
Kuvuga isengesho ry'umunyabyaha, ni inzira yo kumenyesha gusa Imana ko mwishingikirije Yesu Kristo nk'Umukiza wanyu. Nta magambo "y'imbaraga z'abakonikoni" asobanura agakiza. Keretse kwizera gusa ko urupfu no kuzuka kwa Yesu ari byo byonyine bishobora kudutuzanira agakiza. Niba mwemera ko muri abanyabyaha kandi ko mukeneye agakiza kabonerwa muri Yesu Kristo, dore isengesho ry'umunyabyaha mushobora kubwira Imana: "Mana, nzi ko ndi umunyabyaha. Nzi neza ko nkwiriye kwirengera ingaruka z'ibyaha byanjye. Ariko, nizeye Yesu Kristo nk'Umukiza wanjye. Nzi neza ko urupfu no kuzuka Kwe ari byo byampesheje kubabarirwa ibyaha byanjye. Nizeye Yesu kandi Yesu wenyine nk'Umwami n'Umukiza wanye bwite. Urakoze Mwami, ko umbatuye ukambabarira n'ibyaha byanjye! Amina!"
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
English
Isengesho ry'umunyabyaha ni iki?


text:
Imana yambwiye ko izanshumbusha amashuri nacikirije none ingejeje kure […] – Ubuhamya bwa Pst Munezero Jean Damascene
Nitwa Pasteur Munezero Jean Damascene nsengera mu itorero rya ADEPR mu rurembo rw’iburasirazuba mu itorero ry’akarere rya Gatsibo, paroisse ya Gorora, mfite umugore n’abana batanu. Dushimye Imana itwemereye kugirango tubagezeho ubuhamya bw’iby’Imana yadukoreye muri make turashaka kugira ngo abantu bamenye ko Imana igikora kubera ko hari Abakristo bihebye batakigira ibyiringiro, ariko iyo bumvise ubuhamya bw’ibyo Imana ikora bagira ibyiringiro.
Navukiye mu cyahoze cyitwa komini Murambi byari muri Byumba, ubu ni mu karere ka Gatsibo, mvuka ku gasozi kitwa i Matare na Kayenzi ubu ni muri Gatsibo. Navukiye mu miryango itari ikijijwe, ikennye hahandi kugira ngo turye tubeho bagombaga guca incuro (guhingira ibyo kurya).
Ndi umwana w’imfura iwacu, navutse nisanga muri ubwo buzima bw’ubukene mu miryango itarize, bantangiza amashuli abanza mba umwana w’umuhanga. Nize reforme y’umwaka wa 8 nazaga mu bana batsinda neza. Kubera ko nari mvukiye muri ubwo buzima nkagira amahirwe yo kwiga no kuba umuhanga naje kugira intego ndavuga nti nzatsinda kandi nakundaga ishami ry’indimi numvaga ari zo nziga nkaba umunyamakuru.
Gusa nta bwo byaje kumpira kubera irondakoko n’irondakarere n’aho politike y’igihugu yari iri. Natsinze ikizamini cya Leta cy’umwaka wa 8 mu mwaka 1985 bampa kwiga mu ishami ry’indimi i Save ya Butare, icyo gihe abana b’abakene baratsindaga bakabasimbuza abana b’abakire hanyuma rero mu gihe ndi kwitegura kugura amavarisi byose byo kujya ku ishuli umwana w’umukire aca inyuma ajya guhinduza amazina muri minisiteri banzanira ibipapuro bivuga ngo bari bibeshye amazina si ayanjye biba biranze ayo mahirwe mba ndayabuze.
Mu ntangiro z’umwaka 1986 biba, byarasakuje bigera kure baza kumbwira ngo nzaze gusibira ndongera ndasibira ndongera nsinda ikizamini cya Leta cy’umwaka wa 8 bampa kwiga mu ishami ry’indimi i Janja mu majyaruguru. Icyo gihe na none umwana w’umucuruzi agura umwanya wanjye ubuzima numvaga burangiye ibyiringiro byo kubaho birangiye, icyo gihe haza umugiraneza w’umubyeyi w’umudamu arambwira ati “Wa mwana we twamenye ibyakubayeho bakuguze incuro 2”. Ajya kunshakira akazi k’ububoyi i Rukara na Gahini ahantu hitwa mu Mitungo hafi ya Karubamba. Imyaka 6 nagombaga kwiga kugira ngo ndangize amashuri yisumbuye i Save cyangwa i Janja nayikozemo akazi k’ububoyi i Rukara na Gahini hanyuma nza kwakira Yesu.
Nagize igikomere ku mutima wanjye mu kwezi kwa 7 n’ukwa 8 iyo abanyeshuli bazaga mu biruhuko mu gace k’iwacu numvaga umutima wanjye utishimye, Satani akanyongorera ngo ntibandushaga ubwenge nzajye mu gisirikare nibe imbunda mbarase, hanyuma nca ku rusengero i Rukara habaye igiterane numva umuvugabutumwa aravuze ngo “ Mwese abarushye n’abaremerewe nimuze musange Yesu arabaruhura.” Ninjiye mu rusengero numva ijambo ry’Imana, maze kuryumva numva ko Yesu yangirira neza. Nari ngeze mu kigero cy’imyaka 18 ntangiye kujya mu byaha, numva ijambo ry’Imana hanyuma ndakizwa abakozi b’Imana bandambikaho ibiganza.
Nagira ngo mbwire abanyumva, iyo umuntu yakiriye ijambo ry’Imana riramubohora. Numvise umutima wanjye utuje, numva ko Imana izangirira neza maze kumva ibyiringiro by’ijambo ry’Imana. Nkijijwe nakomeje gukora akazi k’ububoyi ngeza aho maze kumva ko Imana ikora nkajya njya mu byumba by’amasengesho aho i Rukara, ijwi ry’Imana rikavuga ngo “Bana banjye nzabatabara,” nkumva jyewe ntibindeba. Nagira ngo mbwire abantu bose batwumva, iyo Imana ivugiye mu ruhame iba ifite uwo ibwira, kandi iyo Imana itanze amasezerano irayasohoza na n’ubu iracyayasohoza.
Ijwi ry’Imana rikambwira ngo “Mwana wanjye nuguma mu gakiza nzagukoresha muri Africa y’Iburasirazuba n’iyo hagati,” nkumva nta bwo mbyumvise. Imana imbwira ijambo rikomeye cyane ngo ninguma mu gakiza izankoresha ku migabane yose y’isi, irambwira ngo izandiha amashuri yose nacikishije.
Hanyuma muri ubwo buzima nahise mva muri ako kazi k’ububoyi i Rukara nsubira iwacu i Murambi mu murenge wa Rugarama, mpita mba umuvugabutumwa bampa kuyobora umudugudu, bageze aho bambwira ko atari byiza kuba umuvugabutumwa ndi umusore.
Nateguye gushaka umugore, byari muri ubwo buzima tuba mu nzu z’ibigonyi kuko papa wanjye yari yarapfuye mu 1980 amaze kwirukana mama ashaka undi mugore, hanyuma nsaba umukobwa witwaga Kantengwa Patricie twaririmbanaga muri korali Abaragwa. Dusigaje nk’amezi 3 ngo dushyingiranwe, aje gusura iwacu mu bigonyi 3 bari baradusigiye nzarongorera muri kimwe arambenga kuko iwabo bari bubtse ibati kandi batuye n’ahantu heza twe twari dutuye ahantu hejuru ku gasozi, ni uko ambenga atyo…
Ntuzacikwe n’igice cya 2 […]


text:
Uko umuntu agenda akura, agenda arushaho kwitegereza no kubona umiryango iryoshye aho umugabo n’umugore babanye neza ukaba wakemeza ko aho bibera nko muri paradizo ntoya. Abakobwa batari bacyeya bibaza uko bigenda kugirango umukobwa ahitemo umusore baberanye dore ko akenshi aba akomangirwa n’abasore batari bacyeya.
Mu nyandiko ye kuri iki kibazo, umuhanga mu by’imitekerereze ya muntu Claude Boutin yabivuye imuzi mu nyandiko dukesha urubuga rwa interineti rwa femmeplus.canoe.com aho yanononsoye cyane ibyatuma umwari ahitamo nabi.
Guhitamo umusore ukubereye nk’inkumi, si ibintu bikomeye nubwo bitoroshye cyane dore ko byagereranywa no guhitamo icunga rimwe muri menshi kandi koko rikaba ariryo rirakuryohera kurusha yose.
Ntago byagereranywa n’ikizamini cyo guhitamo aho wifashisha urupapuro ukajya ureba imirongo(condition) uwo ugiye guhitamo yujuje cyangwa atujuje.
Kwimenya
N’ubwo benshi batekereza ko gukunda bikaryoha ari amahirwe umuntu yigirira, akenshi kubihirwa mu rukundo hari ubwo biba bikomoka mu guhitamo nabi. Aha wakibaza igihe havugwa ko umukobwa yahisemo nabi. Ni igihe uhitamo umusore udakurikije wowe uko umeze, ugahitamo utitaye mu by’ukuri ku byo ukunda kandi wifuza mu buzima.
Abakobwa bose ntibakunda ibintu bimwe, niyo mpamvu ugomba kwimenya koko ukamenya uko umusore wakwizihira yaba ameze mbere yo kugira uwo ubwira yego.
Hari ubwo muri wowe waba ushimishwa n’umusore muremure cyangwa mugufi, uvuga macyeya cyangwa uganira bityo bikaba ari ngombwa koko kwimenya mbere y’ibindi byose.
Iziture iminyururu ikubuza guhitamo neza
Guhitamo umusore muberanye cyangwa umugabo uzakubera isoko y’umunezero, bihura n’inzitizi cyane y’amateka y’urukundo umukobwa aba yaranyuzemo cyane cyane bigakomezwa n’ibikomere bitandukanye aba yaragiye ahura nabyo.
Ibikomere byurukundo bitandukanye byatewe n’amateka y’urukundo umwari yanyuzemo bititondewe byangiza imihitiremo y’umukunzi uzaba isoko y’umunezero. Aha twavuga cyane aho umwari aba yarahemukiwe n’umugabo wavugaga macyeya akumva ko umugabo uzamuryohera agomba kuzaba avuga cyane.
Ingero zaba nyinshi hano aho umukobwa wahemukiwe n’umukene yakumva ko umukire ariwe gisubizo cyangwa se niba ari umukire wamuhemukiye azaryoherwa n’umukene.
Hari nababa barembejwe n’amateka mabi y’urukundo yabakomerekeje ugasanga bahebeye urwaje bavuga ngo uzaza wese ni akazi ke apfa kuzaba ari umugabo.
Kugirango rero ubashe guhitamo neza ni ingenzi kwizitura iyo minyururu yose kandi ukamenya mu by’ukuri umusore wifuza. Ibikomere watewe n’urukundo byaba ari ibyakera cyangwa iby’ubu biguguna ubushobozi bwo guhitamo uwo muberanye muri bose uba ubona.
Wikwisuzugura
Kubera impamvu zitandukanye, hari ubwo nk’umukobwa uba wumva udakwiriye gutura uburyohe bw’urugo rusa na paradizo. Bitewe ahanini no kwisuzugura cyangwa gucika intege hari ubwo wumva usa n’uwahebeye urwaje, wumva utari mwiza, ko udakurura abagabo, ko nta mugabo wakwifuza, mbese ukumva uri ku rugero ruri hasi cyane ugereranije n’abandi bakobwa bagenzi bawe.
Kwisuzugura rero biganisha cyane mu guhitamo nabi n’ubwo no kwishira hejuru nabwo byangiza imihitiremo. Aha umukobwa ashobora kugwa cyane mu mutego wo kwisanga ari umunyagasuzuro cyane kugeza aho atakibasha kumenya mu by’ukuri umusore watuma ahoro yizihiwe ari uwuhe.
Urufunguzo rwo kwigobotora ibikugwingiza mu mihitiremo yawe, ni wowe urufite cyane ko ari ntawamenya mu by’ukuri ikikunyura kurusha byose. Ni ingenzi cyane kandi ku mukobwa kumenya ko umunezero wimbitse utava mu kuba ufite umusore w’inshuti cyangwa umugabo dore ko kenshi abatari bacyeya bahangayika bishizemo ko barengerewe n’imyaka bigatuma bahitamo bitabanogeye arinabyo byazabaviramo kubabazwa muri urwo rugendo rw’urukundo.
Kwimenya no gukira ibikomere hari ubwo wananirwa kubyishoboza, ariho usanga hitabajwe inzobere mu byerekeye ubuzima bw’imitekereze ya muntu, cyagwa se ukiyambaza inshuti wizeye kandi ifite ubushobozi bwo kugufasha.
Kwimenya ukamenya neza icyo ushaka n’icyakunyura kurusha ibindi udashingiye ku bikomere by’amateka yawe, birahagijekugirango uhitemo neza kuko iyo wimenye by’ukuri ntuba ugikeneye no guhitamo ahubwo uwo mubyumva kimwe aba ari nawe muberanye.
Ni gute wahitamo umusore muberanye
Uko umuntu agenda akura, agenda arushaho kwitegereza no kubona umiryango iryoshye aho umugabo n’umugore babanye neza ukaba wakemeza ko aho bibera nko muri paradizo ntoya. Abakobwa batari bacyeya bibaza uko bigenda kugirango umukobwa ahitemo umusore baberanye dore ko akenshi aba akomangirwa n’abasore batari bacyeya.


text:
Ambwira ko mwanze yakwiyahura kandi simukunda
Umukobwa uri mu kigero cy’imyaka 23 aragisha inama ngo amenye uko yabyitwaramo kuko hari umusore wamwimariyemo kandi we atamukunda ndetse akaba akunda kumubwira ko amwanze yakwiyahura kubera ibyo amaze kumutangaho byose.
Ati : “ Nakuriye mu buzima bubi bikabije kuko ntazi iwacu narezwe n’abagiraneza bantoraguye ubwo mama yari yanjugunye. Aho narerewe twari duturanye n’undi mwana w’umuhungu wandutaga cyane kuko narangije primaire we arangije secondaire.
Yakundaga kunganiriza, aza kumbaza amateka yanjye ndayamubwira nsanga nawe atazi ababyeyi be kuko yababye imfubyi akiri muto ariko we aho akomoka yari ahazi afite n’abandi bana bavukana.
Yarankundaga cyane anyita mushiki we nkuze nkomeza kumufata nka musaza wanjye. Kuba twarendaga guhuza ubuzima byatumaga anyitaho cyane. Akirangiza amasomo ye ya kaminuza yabonye akazi ansaba ko yajya amfasha kuko njye nari nkiga.
Yamenyeraga buri kintu cyose kugeza naho anyishyurira amafaranga y’ishuri abanderaga bakamfasha kucumbikira gusa iyo nabaga ntashye mvuye ku ishuri. Yangiraga inama kenshi, najya no kumusura iwabo nkumva mwisanzuyeho nka musaza wanjye.
Yakomeje kumfasha kugeza ubu ndi mu mwaka wa nyuma wa kaminuza. Iyo nabaga mfite inshuti y’umusore narabimubwiraga akangira inama simbone ko hari ikintu cy’urukundo yaba afite kirenze ibyo kuba mufata nka musaza wanjye yewe nawe yigize inshuti z’abakobwa nkanazimenya nabo bakamenya akababwira ko ndi mushiki we.
Ubu rero maze amezi hafi atandatu mfite ikibazo kitanyoroheye. Naje gushwana n’umusore w’inshuti yanjye bikubitana ko nawe yari yatandukanye na fiancée we. Yaje kumbwira ko ankunda, ngo ko yankunze kuva kera akajya yanga kubimbwira kuko yabonaga nkiri umwana. Ngo nijye tuzabana byanga bikunda, ngo ndamutse mwanze yumva yanakwiyahura.
Namusabye ko yampa igihe nkabitekerezaho kuko numvaga bintunguye. Nafashe umwanya koko mbitekerezaho mbona ko nubwo ari umuntu mwiza wamfashije byinshi mu buzima na nubu akimfasha, ntabwo ari umusore nifuza kubana nawe. Inenge imwe muziho nuko afuha bikabije ni nabyo byatumye agenda atandukana n’abakobwa benshi ariko nimwumva ngo birakabije mwumve ko arengeje urugero.
Icyo rero kintera ikibazo nkumva urukundo rwe ntari kurushyikira neza . Nshushanya urugo rwanjye nawe nkumva rutazabamo umunezero. Ariko na none iyo ntekereje uburyo yambereye aho ababyeyi banjye batari akambere n’umuvandimwe mu gihe nta muvandimwe narinzi, bituma numva ko naba muhemukiye.
Mumfashe mungire inama. Nkore iki koko ko numva bindenze ?
Ukeneye kugisha inama watwandikira kuri agasaromagazine@gmail.com
Ibitekerezo byanyu
-
umva mukobwa mwiza inama nakugira nuko wasubiza amaso inyuma ugatekereza niba uwo muhungu ntayindi mico mibi umuziho ngo nuko afuha ntibyakubuza kubana nawe.arakuzi bihagije nawe uramuzi mbese muraziranye bihagije yarakwitangiye aguha ibyo yarafite kugirango ubeho neza inama zitandukanye yaguhaga .utekereza ko umuntu utagukunda yagutaho umwanya akugira inama.Niba Atari urukundo ushaka waba ushaka iki ? uko uri aho ugeze nukubera we hamwe n’Imana so bivuzeko yarafite nundi yabikorera harimfubyi nyinshi.
wowe nkumuntu wagufashije gutyo akagukunda ntacyerekezo ufite utaraba uwuriwe wamwituriki uretse kumukunda ??? tekereza neza
-
Inama nagira uwo mukobwa :
1)Gufata umwanya wo guhinga urukundo rwo gukunda uwo muhungu mwiza, wemeye kukubera musaza wawe ubuzima bwawe budafite icyerekezo akakwitaho bingana gutyo (iyi ni quality ikomeye kuko abahungu benshi ntibemera gutanga iby’ubusa kuba yaramugiraga inama nziza aho kumufatirana mu bibazo ngo amwangirize ubuzima. Akenshi ineza y’abasore/abagabo bagirira bakobwa/abagore iba ipfunyitse kuryamana nabo gusa)
2)Mukobwa mwiza, nta muntu numwe utagira inenge (nawe ufite inenge waba uzi cg utaramenya umugabo wawe azihanganira kugirango mwubake urugo rwiza), byibuze uwo umuzi neza kuva mu buto, mwembe muziranyeho uko mwahuzaguritse mu rukundo n’abandi kugeza ubu icyo umugaya ni ugufuha bikabije. Iyi ni inenge wakwihanganira mu rugo aho kuzashaka umuhungu urota, utazi neza ibye, ugasanga afite inenge zitabasha kwihanganirwa. Aho gushyingiranwa n’uwo ukunda washyingiranwa n’ugukunda kuko ushobora kuzashiduka uwo wakundaga atagukunda byukuri yikundira abandi
3)Ushushanya urugo rwawe nawe ukaruburamo umunezero : imyaka yawe no kuba utarashaka birabikwemerera ariko umunezero wo murugo ushingira ku birenze ibyo ubasha gutekereza ubu. Niba udafite uburyarya muri wowe, nshingiye ku mibanire yawe n’uyu musore nk’abavandimwe, we kugira icyo umuhisha. Uzamusabe muganire umubwire ukuri nk’uko kuri mumutima wawe, umubwire ko utibona uri umugore we, ko umubonamo umuvandimwe kurusha umugabo, hanyuma mwembi mufatanye urwo rugendo rwo guhinga no kuvomerera urukundo rukanisha ku kubakana urugo. Iyi nama nuyubahiriza mugafatanya uru rugendo ndakurahiye nibicamo uzaba ubonye urugo rwiza rw’uzuye umunezero ruzarangwa no kumvana, ukuri no gufatanya muri byose.
-
-
-
Mukobwa niba ibyo utubwiye ari ukuri nakugira inama yo kubana nuwo muhungu utazuyaje rwose abandi bakobwa bataranamugutwara !! Ari mu bahungu bake bafasha abakobwa ntakindi bakurikiye !! Ayiii shahu iyaba wari uzi kubaka icyaricyo wamusanga utazuyaje !! Ngo gufuha uzitwararike icyo yanga ubundi urebe ko ataguha amahoro !! Ese wari uziko wowe hari n’igihe atagufuhira kuko akuzi neza ??? Wenda abo afuhira hari uduco twabo aba adashira amakenga !! Kunda ugukunda wemeye kukwitangira ukiri mu buzima bubi
-
Inama namugira nuko yasubiza amaso inyuma ,
Icya mbere uwo muhungu nta kibi amwifuzaho,
Hari benshi bitwa ko bafasha nko muri ubwo buryo ,
Ariko bikarangira bashakaga kwangiza abo bana b’abakobwa ,
Ariko yibuke ko uwo muhungu yabaye igikoresho cyiza Imana yakoresheje,
Ngo abe amerewe neza uyu munsi wa none ,
Naho kuvuga ngo abona urugo rwe nawe bitazakunda , ibyo nabirenze amaso,
Yibuke ko urugo rukomezwa n’urukundo.
Rero namwemerere babane mu rukundo ndetse no mu mahoro .
Murakoze .
-
-
-
-
-
-
-
-
-